Calon mesti realistik, bukan sekadar laung slogan untuk raih sokongan

SIBU, 9 Disember - Politik bukan sekadar melaungkan slogan atau meraih sokongan melalui penipuan.

Demikian ditegaskan calon Gabungan Politik Sarawak (GPS) bagi kerusi DUN Dudong Datuk Seri Tiong King Sing.

Tambahnya, dalam politik, dia akan bersikap terus-terang dan akan melakukan sesuatu dengan sebaik mungkin. Jika mustahil, beliau tidak akan menjanjikan bulan dan bintang.

Datuk Seri Tiong, menerusi laman Facebook beliau berkata calon mesti bersifat realistik dan membantu rakyat melihat visi serta hala tuju kerajaan dengan lebih jelas demi pembangunan masa depan selain membantu mereka menjalani kehidupan yang lebih baik.

Merangka pelan yang gah secara tergesa-gesa tanpa terlebih dahulu menyantuni penduduk yang diwakili dengan dan menyelesaikan isu mereka adalah satu perjuangan yang sia-sia.

Meskipun bertanding buat pertama kali di kawasan itu pada Pilihan Raya Negeri Sarawak ke-12, Datuk Seri Tiong yang juga Presiden Parti Demokratik Progresif (PDP), dilihat mampu meraih kemenangan di DUN tersebut berbekalkan pengalaman dan sejarahnya yang panjang bergelumang dalam kancah politik.

Undi penduduk akan berpecah dalam persaingan lapan penjuru di DUN Dudong namun beliau sudah menjangkakan perkara itu.

Katanya apa yang penting ialah kekerapan beliau melibatkan diri dan bergaul dengan penduduk di Bahagian Sibu itu selain mendengar serta mengambil maklum pendapat dan perkara yang menjadi kebimbangan mereka.


Datuk Ali Biju tarik diri, demi kesejahteraan Politik Sarawak

SARAWAK, 9 Disember - Datuk Ali Biju mengumumkan menarik diri daripada bertanding sebagai calon Bebas di DUN Krian.

Dalam kenyataannya yang disiarkan melalui laman facebook dan Whatsapp rasminya, beliau menjelaskan penarikan dirinya dibuat setelah mengambil kira pandangan dan desakan daripada pimpinan masyarakat dan pengundi DUN N.39 Krian.

Keputusan tersebut juga berikutan nasihat dari pimpinan tertinggi parti demi persefahaman kerangka besar politik nasional yang disepakati di antara Perikatan Nasional dan GPS.

Penarikan itu diyakini bagi memperkukuh tekadnya untuk meneruskan khidmat demi kesejahteraan rakyat dan pembangunan ekonomi di Krian dan Saratok.

Sebaliknya berkata beliau akan memberi dukungan penuh kepada pencabarnya calon Gabungan Parti Sarawak, GPS, Friday Belik.

Semalam, Pengerusi GPS, Tan Sri Abang Johari Tun Openg dan Presiden BERSATU, Tan Sri Muhyiddin Yassin,yang kecewa dengan pencalonan Datuk Ali Biju, sebagai calon Bebas berkata tindakan akan diambil kerana beliau melanggar perjanjian dibuat sebelum ini.


Enam Aspirasi 100 hari MINDEF, berjaya dilaksanakan dengan sempurna

KUALA LUMPUR, 9 Disember - Enam aspirasi yang ditetapkan Kementerian Pertahanan, MINDEF ialah memerangi COVID-19, mengawal sempadan negara mengeratkan kerjasama antarabangsa, memenuhi keperluan kediaman anggota, membela kebajikan veteran ATM dan melaksanakan program jiwa murni.

Ketika ini MINDEF sedang melaksanakan perancangan untuk membina 28,033 unit Rumah Keluarga Malaysia Angkatan Tentera di seluruh negara.

107 Projek Jiwa Murni turut dilaksanakan oleh anggota Rejimen Jurutera Diraja, dan 21 penerbangan bantuan TUDM digerakkan, untuk membawa peralatan perubatan COVID-19 ke kawasan pedalaman, khususnya di Sabah dan Sarawak.

Selain itu, pelaksanaan operasi benteng telah menahan seramai 17,023 pendatang tanpa izin setakat 7 Disember lepas.

Manakala Diplomasi Pertahanan diperkukuh dengan banyak negara.

Antaranya Australia, China, United Kingdom, Amerika Syarikat, Arab Saudi dan Perancis.

Menteri Kanan Pertahanan, Datuk Seri Hishammuddin Tun Hussein berkata kesemua aspirasi berjaya dicapai menerusi kerja keras warga Mindef dan ATM, yang sanggup bekerja tanpa mengira waktu, berkorban masa serta berani berhadapan apa jua ancaman.

Datuk Seri Hsihammuddin berucap pada program Aspirasi Keluarga Malaysia, sempena 100 Hari Pertama Pentadbiran Menteri Kanan Pertahanan di Kem Perdana Sungai Besi, ibu negara.


Inisiatif JENDELA di Kelantan, infra dan teknologi diperlukan bakal siap hujung 2022

KUALA LUMPUR, 9 Disember - Tiada yang terpinggir daripada menerima manfaat teknologi jalur lebar, negeri Kelantan juga tidak terkecuali.

Inisiatif Pelan Jalinan Digital Negara JENDELA di negeri itu telah bermula tahun lepas dan dijangka siap secara berperingkat pada penghujung tahun 2022.

Manakala, perkhidmatan jalur lebar menggunakan teknologi satelit kini dalam proses pelaksanaan, dan dijangka siap sepenuhnya pada awal tahun 2022. Selain pembinaan menara telekomunikasi dan satelit, kerajaan akan menggunakan kaedah "Point Of Presence Hab Gentian Optik.Ia merupakan antara alternatif terbaik, dalam memastikan jaringan serta liputan infrastruktur jalur lebar dapat diperluas ke kawasan sekolah dan berpenduduk.


Pameran Sensoramaya, serlah bakat dan hasil seni pelajar

SIMPANG EMPAT, 9 Disember - Bagi mendedahkan generasi baharu kepada dunia seni lukis dan dapat mengasah bakat, sebanyak 150 karya seni dihimpunkan dalam Pameran Sensoramaya di Galeri Seni Lukis Negeri.

Berkonsepkan karya 2 Dimensi, ianya melibatkan pelajar dari 6 buah sekolah iaitu Sekolah Rendah Kebangsaan Seri Indera, Sekolah Kebangsaan Sena, Sekolah Kebangsaan Guar Nangka, Sekolah Pendidikan Khas dan Sekolah Kebangsaan Kuala Perlis.

Menurut Exco Pendidikan Negeri, Rozieana Ahmad, program ini menjadi satu platform bagi menaikkan lagi martabat mata pelajaran Pendidikan Seni Visual di sekolah rendah seterusnya dapat memupuk minat terhadap mata pelajaran Pendidikan Seni Visual khasnya dalam kalangan murid-murid.

Selain itu, dapat mempertingkatkan dan meluaskan pengetahuan dalam pelbagai jenis karya seni dalam empat bidang mengikut sukatan pelajaran akan tercapai.

Beliau menyatakannya pada Majlis Perasmian Pameran Sensoramaya Himpunan Pelajar Seni Visual di Galeri Seni Lukis, Simpang Empat, Perlis.

Pameran seni visual kreatif 2D berkenaan berlangsung selama sebulan sehingga 10 Januari 2022.


213 Graduan terima Anugerah sesi pertama Konvokesyen UTeM

DURIAN TUNGGAL, 9 Disember - 213 graduan dianugerahkan Ijazah Doktor Falsafah, Ijazah Doktor Kejuruteraan dan Ijazah Sarjana pada sesi pertama, Majlis Konvokesyen Universiti Teknologi Malaysia Melaka (UTeM) Ke-16. Penganugerahan tersebut disempurnakan Yang di-Pertua Negeri, Tun Dr Mohd Ali Mohd Rustam selaku Canselor UTeM.

54 graduan daripadanya dianugerahkan Hadiah Akademik Pelajar Cemerlang.  UTeM turut berbesar hati memberikan nombor plat eksklusif UTeM kepada lima graduan yang kini bergelar alumni.  Timbalan Naib Canselor UTeM, Prof Dr Ghazali Omar berkata, biarpun terkesan dengan pandemik namun pelbagai kejayaan terus berjaya dilakar.  Ini membuktikan kewujudan UTeM terus diiktiraf sebagai institusi Pengajian Tinggi TVET yang unggul dan berperanan penting dalam mendukung agenda pembangunan negara.  Konvokesyen kali ini bakal menyaksikan hampir tiga ribu graduan pelbagai peringkat pengajian akan menerima penganugerahan melalui 8 sesi.


Pasar Borong Digital, masih di peringkat cadangan

KUALA LUMPUR, 9 Disember - Tiada yang terpinggir daripada menerima manfaat teknologi jalur lebar negeri Kelantan juga tidak terkecuali.


Jalan Simpang Pulai-Blue Valley Cameron Highlands, dibuka semula jika diyakini selamat

IPOH, 9 Disember - Jabatan Kerja Raya (JKR) akan membuka semula Laluan Persekutuan FT185, Jalan Simpang Pulai – Blue Valley, Cameron Highlands selepas berpuas hati dengan tahap keselamatan laluan tersebut.

Menteri Besar Perak, Datuk Seri Saarani Mohamad berkata ketika ini kerja-kerja baik pulih giat dijalankan JKR selepas kejadian tanah runtuh yang berlaku awal bulan ini.

Laluan berkenaan ditutup kepada pengguna susulan tanah runtuh yang telah meragut dua nyawa.


Longgokan sisa industri dibuang secara haram di kawasan industri di Paka

DUNGUN, 9 Disember - Longgokan sisa industri berjadual yang dibuang secara haram di kawasan industri di Paka, membimbangkan penduduk.

Sisa tersebut dipercayai dibuang sejak beberapa hari lalu dan kejadian itu masih berterusan sehingga kini.

Penduduk mendakwa, perbuatan membuang sisa industri secara haram itu telah beberapa kali dilakukan pihak tidak bertanggungjawab dan sehingga kini tiada sebarang penyelesaian dibuat pihak terbabit.

Longgokan bahan buangan itu bukan sahaja boleh menjejaskan alam sekitar malah didakwa boleh menjejaskan kesihatan penduduk

Kebanyakan sisa buangan itu dipercayai mengandungi bahan kimia dan baharu dibuang antara dua hingga tiga hari di kawasan itu berdasarkan keadaan tong cat yang masih baru. Penduduk juga mendakwa, kawasan tapak pelupusan haram yang berada tidak jauh dari penempatan itu juga boleh menjejaskan kawasan tadahan air berhampiran. Beberapa pegawai dari Jabatan Alam Sekitar JAS turun ke lokasi bagi membuat pemantauan dan mengambil sampel sisa buangan industri berkenaan untuk siasatan lanjut.


Program pemeriksaan kesihatan, memastikan tahap kesihatan sentiasa terjamin

KUANTAN, 9 Disember - Kelab RTM Kuantan hari ini menganjurkan program pemeriksaan kesihatan melibatkan 70 kakitangannya, bagi memastikan tahap kesihatan ahli sentiasa terjamin.

Pengerusinya, Jaya Brabu Balasubramaniam berkata, program diadakan selaras dengan tiga teras utama penganjuran program kelab iaitu kesihatan, rohani dan sosial.

Menurutnya, menerusi program terbabit, kakitangan RTM dapat mengenal pasti tahap kesihatan masing-masing, yang sekaligus dapat membantu mereka dalam melaksanakan tugasan yang diamanahkan.

Beliau berkata demikian, selepas menjalani pemeriksaan kesihatan yang diadakan secara percuma anjuran kelab RTM Kuantan dengan kerjasama IIUM Medical Specialist Centre, Kuantan.


Lesen jual minuman keras, urusan di bawah kuasa penuh Kerajaan Negeri

PARLIMEN, 9 Disember - Pemohon lesen penjualan minuman keras perlu mendapatkan kelulusan Lembaga Pelesenan selaras Akta Eksais 1976.

Dewan dimaklumkan, tiada pindaan telah dibuat dan Kerajaan Negeri diberi kuasa penuh untuk membuat keputusan berkenaan urusan lesen berkenaan.

Beliau menjelaskan perkara itu pada Waktu Pertanyaan-Pertanyaan Menteri.


Kelantan lulus peruntukan RM20 juta pindahkan Klinik Ibu dan Anak HRPZ II ke Tunjong

KOTA BHARU, 9 Disember - Kelantan meluluskan peruntukan RM20 juta bagi pengambilan tanah untuk pemindahan dan pembinaan Klinik Ibu dan Anak di Hospital Raja Perempuan Zainab (HRPZ) II ke Bandar Baru Tunjong.

Menurut Pengerusi Jawatankuasa Kerajaan Tempatan, Perumahan dan Kesihatan Negeri, Dr Izani Hussin, langkah tersebut dapat mengurangkan kepadatan di hospital berkenaan.

Menurut beliau, pihaknya juga mungkin memerlukan peruntukan baharu untuk pembinaan hospital tersebut.


Lawatan sulung Blinken ke Malaysia pada 14 hingga 15 Disember ini

PUTRAJAYA, 9 Disember - Setiausaha Negara Amerika Syarikat (AS), Antony Blinken akan melawat Malaysia dari 14 hingga 15 Disember ini.

Kementerian Luar Negeri dalam kenyataan memaklumkan, sempena lawatan sulung ke Malaysia, Blinken akan mengadakan pertemuan dengan Menteri Luar, Datuk Saifuddin Abdullah.

Blinken turut dijadual mengadakan kunjungan hormat ke atas Perdana Menteri, Datuk Seri Ismail Sabri Yaakob.

Lawatan Kerja itu akan memberi peluang besar kepada Malaysia dan Amerika Syarikat untuk memperluaskan kerjasama pelbagai bidang di samping meneroka inisiatif-inisatif baharu.

Isu-isu antarabangsa dan serantau berkepentingan bersama juga akan turut dibincangkan secara menyeluruh semasa lawatan ini.

Amerika Syarikat merupakan antara rakan dagang dan pelabur utama Malaysia.

Pada tahun lalu, nilai dagang dua hala Malaysia-Amerika Syarikat berjumlah RM178.18 bilion, manakala nilai pelaburan Amerika Syarikat di Malaysia dalamsektor pembuatan berjumlah RM3.7 bilion.

Malaysia akan terus melaksanakan usaha-usaha memperkukuh hubungan dan kerjasama ini berlandaskan kerangka utama Kerjasama Komprehensif Malaysia-Amerika Syarikat.

Lawatan ini akan dikendalikan dengan mematuhi sepenuhnya tatacara-tatacara Prosedur Operasi Standard (SOP) di Malaysia.


Indeks Daya Huni, garis panduan kepada PBT sebelum kebenaran merancang projek perumahan

PETALING JAYA, 9 Disember - Kementerian Perumahan dan Kerajaan Tempatan (KPKT) akan memperkenal Indeks Daya Huni Januari tahun depan sebagai garis panduan kepada Pihak Berkuasa Tempatan (PBT) sebelum memberi kebenaran merancang sesuatu projek perumahan.

Menterinya, Datuk Seri Reezal Merican Naina Merican berkata, ini termasuk pemasangan gentian optik khususnya bagi Projek Perumahan Rakyat (PPR).


Risiko kemalangan ketika bekerja, pekerja industri gig wajib daftar dan carum Skim Keselamatan Sosial Pekerjaan Sendiri

KUALA LUMPUR, 8 Disember - Pekerja industri gig secara mandatori diwajibkan mendaftar dan mencarum dengan Skim Keselamatan Sosial Pekerjaan Sendiri bawah kendalian Pertubuhan Keselamatan Sosial (PERKESO) berkuatkuasa 1 Oktober 2021.

Menurut Timbalan Menteri Sumber Manusia, Datuk Awang Hashim, ia sebagai salah satu pelan memastikan pekerja kategori berkenaan mempunyai perlindungan keselamatan sosial.

Tegas Datuk Awang, mereka merupakan golongan yang berisiko tinggi mengalami kemalangan semasa bertugas.


Ketelusan pelaksanaan perkhidmatan 5G, DNB diminta segerakan sesi libat urus termasuk bersama pembangkang

KUALA LUMPUR, 8 Disember - Digital Nasional Bhd (DNB) diminta segera mengadakan sesi libat urus termasuk bersama ahli-ahli parlimen pembangkang mengenai pelaksanaan perkhidmatan 5G.

Menteri Komunikasi dan Multimedia, Tan Sri Annuar Musa memberitahu sidang Dewan Rakyat, pada masa ini keputusan untuk menggunakan Rangkaian Pemborong Tunggal (SWN) bagi pelaksanaan 5G sedang berjalan.

Dan proses rundingan antara DNB bersama syarikat telekomunikasi dikendalikan oleh Suruhanjaya Komunikasi dan Multimedia Malaysia (MCMC).

DNB, syarikat milik penuh Menteri Kewangan Diperbadankan diberi mandat untuk menjadi pihak neutral tunggal bagi melaksanakan infrastruktur dan rangkaian 5G di seluruh negara.


PUTRAJAYA, 8 Disember - Kadar pengangguran negara turun ke paras terendah sejak April 2020 dengan merekodkan 4.3% pada Oktober tahun ini.

Menerusi laporan Statistik Tenaga Buruh Malaysia Oktober 2021, Jabatan Perangkaan memaklumkan, pembukaan semula lebih banyak aktiviti ekonomi dan sosial serta rekreasi mendorong kedudukan tenaga buruh kekal stabil pada tempoh berkenaan.

Ia digambarkan menerusi bilangan guna tenaga yang lebih tinggi selain menyaksikan trend penurunan kadar pengangguran.

Trend peningkatan penduduk bekerja berterusan pada Oktober lalu menerusi pertambahan 0.6% bagi tempoh bulan ke bulan kepada 15.55 juta individu.

Nisbah guna tenaga kepada penduduk pula meningkat 0.3% kepada 65.8%.

Sementara itu, bilangan penganggur berkurangan sebanyak 3.4% melibatkan 705,000 individu.


Jawatankuasa khas pantau kebajikan pekerja asing dari Indonesia bakal ditubuhkan

PASIR GUDANG, 8 Disember - Indonesia dijangka menghantar 5,000 hingga 10,000 pekerja ke negara ini bulan depan.

Berikutan itu, satu jawatankuasa khas bagi memantau kebajikan pekerja asing dari Indonesia bakal ditubuhkan dalam masa terdekat. Menteri Sumber Manusia, Datuk Seri M. Saravanan menyatakan, langkah berkenaan merupakan antara perkara yang dipersetujui hasil pertemuan bersama rakan sejawatnya, Ida Fauziyah di Indonesia.

Penubuhan jawatankuasa khas itu juga sebagai komitmen Malaysia terhadap kebajikan pekerja Indonesia di negara ini.

Pusingan akhir Mesyuarat Jawatankuasa Teknikal Malaysia-Indonesia mengenai Memorandum Persefahaman Pengambilan dan Penempatan Pekhidmat Domestik Indonesia (MoU PDI) akan diadakan pada 14 Disember ini di Jakarta, Indonesia. Beliau menyatakannya selepas merasmikan pelancaran Kuarters Pekerja Berpusat Bersepadu (ICLQ) pertama di Malaysia, di kawasan perindustrian Pasir Gudang, Johor Bahru.


165 Pegawai tentera, polis serta penguatkuasa maritim terima Diploma

PUTRAJAYA, 8 Disember - 165 pegawai tentera, polis serta penguatkuasa maritim dianugerahkan Diploma Kursus Pemerintahan dan Staf Malaysia.

36 daripada mereka merupakan anggota tentera dari luar negara.

Penganugerahan diberi pada majlis graduasi danp penyampaian diploma yang diadakan sempena sambutan Jubli Emas penubuhan MaktabTurus Angkatan Tentera (MTAT).

Ia disampaikan Panglima Angkatan Tentera; Jeneral Tan Sri Affendi Buang.

Selain anggota tentera luar negara, penerima turut terdiri daripada 81 pegawai tentera darat, 23 pegawai TLDM, 23 pegawai TUDM dan masing-masing seorang pegawai APMM dan PDRM.

Program pengajian dibangunkan dengan kerjasama MTAT dan Universiti Pertahanan Nasional Malaysia.


Program Vaksin Selangor (Selvax), manfaatkan 156,464 individu setakat 3 Disember 2021

SHAH ALAM, 8 Disember - Perkembangan Sidang DUN Selangor.

Sejumlah 312,928 dos atau 156,464 individu menerima manfaat program Vaksin Selangor (Selvax) Komuniti secara percuma sehingga 3 Disember.

Menteri Besar Datuk Seri Amirudin Shari berkata bagi Selvax Remaja pula, sebanyak 3,572 dos atau 1,786 individu menerima manfaat dalam tempoh sama.

Dalam pada itu, Datuk Amiruddin berkata,bagi Selvax Industri baki dos vaksin yang masih belum dijual adalah sebanyak 537,045 dos sehingga 1 November lalu.


Penamatan 3G, pengguna diingatkan beralih ke rangkaian 4G

KUALA TERENGGANU, 8 Disember - Pengguna telefon pintar Terengganu diingatkan beralih ke rangkaian 4G dalam kadar segera.

Ini kerana perkhidmatan 3G akan tamat sepenuhnya hujung bulan ini.

Pengarah Suruhanjaya Komunikasi dan Multimedia, SKMM Terengganu Zahari Ismail memaklumkan, pengguna perlu menaik taraf kad sim masing-masing.

Sekiranya gagal berbuat demikian, mereka dibimbangi berdepan masalah perkhidmatan.

Beliau ditemui selepas menjadi tetamu konti radio Terengganu fm.

Menurut data SKMM, masih terdapat 900,000 pelanggan di seluruh negara yang belum melakukan peralihan rangkaian perkhidmatan telekomunikasi ke 4G.


Pemandu khayal langgar motosikal, suspek direman sehingga Sabtu

BACHOK, 8 Disember - Susulan nahas jalanraya tular membabitkan pemandu di bawah pengaruh dadah di Bachok, Kelantan semalam.

Pemandu berusia 36 tahun itu direman empat hari bagi membantu siasatan.

Perintah reman dikeluarkan Majistret Mohd Fauzan Mohd Suhairi di Mahkamah Bachok. Ia dilaksana bagi membolehkan siasatan dilengkapkan mengikut Akta Dadah Berbahaya 1952 dan Akta Pengangkutan Jalan 1987.

Ketua Polis Daerah Bachok, DSP Mohamad Ismail Jamaluddin memaklumkan, mangsa yang berusia 19 tahun patah peha dan tangan akibat perlanggaran. Kejadian turut membongkar kegiatan penyeludupan dadah oleh pemandu kereta berkenaan apabila polis menemukan heroin dan pil kuda padanya. Ujian air kencing turut mendapati dia positif syabu.

Semakan mendapati suspek juga memiliki tujuh rekod jenayah lampau berkaitan dadah.


Pihak berkuasa agama negeri digesa ambil tindakan LGBT

KUALA PILAH, 8 Disember - Pihak berkuasa agama setiap negeri diminta mengambil tindakan sewajarnya terhadap salah laku penyedia isi kandungan media yang membawa unsur menyalahi tuntutan agama.

Antara yang jadi perhatian kandungan berunsur lesbian, gay, biseksual dan transgender (LGBT).

Menurut Menteri di Jabatan Perdana Menteri; Idris Ahmad pihaknya telah meminta Suruhanjaya Komunikasi dan Multimedia mengambil tindakan terhadap kandungan sedemikian.

Justeru, tindakan seumpama perlu dilakukan pihak berkuasa agama negeri memandangkan ia terletak di bawah bidang kausa mereka.

Beliau ditemui pada Majlis Penyerahan Program MyHaus YaPEIM 2021 di Kuala Pilah.


Aspirasi 100 hari KPLB, rapatkan jurang pembangunan bandar dan luar bandar

ANGKASAPURI, 8 Disember - Memperkukuh keusahawanan luar bandar dari segi pembiayaan, bantuan modal dan peralatan pemasaran serta latihan dengan sasaran 4,500 usahawan.

Itu antara yang terkandung dalam aspirasi keluarga Malaysia 100 hari Kementerian Pembangunan Luar Bandar (KPLB).

Bagi Program Perumahan Rakyat Termiskin (PPRT), KPLB telah mencapai 100 peratus sasaran di tetapkan bagi membina 800 unit rumah baharu dan 10,000 unit rumah di baik pulih melibatkan RM186.6 juta.Pencapaian ini telah memberi manfaat kepada lebih 54,000 ahli isi rumah luar bandar.


Penglibatan calon muda baharu, anjakan paradigma dalam sistem demokrasi negara

KUCHING, 8 Disember - Penglibatan lebih ramai calon muka baharu dan muda pada PRU DUN Sarawak dilihat sebagai satu anjakan paradigma yang amat diperlukan dalam sistem demokrasi negara.

Penganalisis Politik dari Fakulti Sains Sosial dan Kemanusiaan UNIMAS, Dick Lembang Dugun berkata perkembangan itu adalah positif bagi memberi kesinambungan antara pemimpin veteran dan bakal pemimpin masa akan datang dalam parti masing-masing.

Berikutan faktor pandemik COVID-19 dan musim tengkujuh, beliau menambah calon-calon yang bertanding terpaksa berhadapan dengan cabaran untuk mendekati rakyat sepanjang tempoh berkempen.

Justeru, calon-calon muka baharu khususnya daripada golongan muda mempunyai kelebihan menerusi penggunaan platform media sosial untuk mendekati rakyat manakala calon-calon lain perlu lebih kreatif dalam pendekatan mereka ketika berkempen.


Pelaksanaan Skim Harga Maksimum Keluarga Malaysia, 63 pemeriksaan dilaksanakan

KANGAR, 8 Disember - Sebanyak 63 pemeriksaan dilaksanakan pegawai penguatkuasa KPDNHEP Negeri Perlis pada hari pertama pelaksanaan Skim Harga Maksimum Keluarga Malaysia.

Pemeriksaan di peringkat borong dan runcit berkenaan melibatkan pasar raya, pasar awam dan kedai atau premis runcit.

Menurut Pengarah KPDNHEP Negeri, Norazah Jaapar, Skim Harga Maksimum Keluarga Malaysia bermula semalam sehingga penghujung tahun ini.

Pegawai penguatkuasa digerakkan bagi memantau pematuhan terhadap skim kawalan harga yang melibatkan 12 jenis barangan, antaranya ayam, sayur-saturan dan telur ayam.

Bagi memastikan pematuhan sepenuhnya, penguatkuasa terlibat turut melaksanakan advokasi secara berhemah denvan mendekati peniaga dan mengedarkan risalah mengandungi senarai harga 12 barangan harga terkawal.

Pada hari pertama skim dilaksanakan, tiada kes akibat ketidakpatuhan dikesan dan bekalan barangan adalah mencukupi dan stabil di pasaran.


Kerajaan komited sediakan rumah mampu milik yang selesa kepada Keluarga Malaysia

KUALA LUMPUR, 7 Disember - 80,000 unit rumah menerusi projek Residensi Wilayah Keluarga Malaysia akan dibina dalam tempoh 10 tahun dengan sasaran 8,000 unit setahun.

Perdana Menteri, Datuk Seri Ismail Sabri Yaakob, berkata Kementerian Wilayah Persekutuan dan agensi di bawahnya akan memastikan sasaran yang ditetapkan itu dapat dicapai dengan kerjasama pemaju swasta.

Sejajar dengan Wawasan Kemakmuran Bersama 2030 dan Agenda 2030, Perdana Menteri berkata, kerajaan komited menyediakan perumahan mampu milik yang selesa kepada semua golongan Keluarga Malaysia termasuk warga yang berpendapatan sederhana rendah.

Beliau berkata demikian selepas melancarkan Majlis Penyerahan Kunci Residensi Kuchaimas di ibu negara.

Blok bangunan 49 tingkat itu mempunyai 478 unit kediaman pada harga RM198,000 setiap unit.


Usah bimbang status halal ayam import, bekalan hanya dari pengeluar diiktiraf JPV, JAKIM dan KKM

KUALA LUMPUR, 7 Disember - Orang ramai tidak perlu bimbang status halal ayam yang diimport bermula bulan ini kerana kerajaan hanya mengambil bekalan daripada loji pengeluar diiktiraf oleh tiga agensi yang memantau dan mengeluarkan sijil halal.

Menteri Pertanian dan Industri Makanan, Datuk Seri Dr Ronald Kiandee berkata, tiga agensi berkenaan ialah Jabatan Perkhidmatan Veterinar (JPV), Jabatan Kemajuan Islam Malaysia (JAKIM) dan Kementerian Kesihatan Malaysia (KKM).

Datuk Seri Dr Ronald merasmikan Mesyuarat Agung Tahunan Persatuan Nelayan Kebangsaan (NEKMAT) ke-36 di ibu negara.

Beliau berkata, langkah mengimport ayam hanya untuk sementara waktu dan akan dihentikan sebaik bekalan ayam di pasaran mencukupi.


Dua fokus diberi tumpuan tingkatkan pemulihan PMKS

KUALA LUMPUR, 7 Disember - Dua fokus utama diberi tumpuan untuk meningkatkan pemulihan Perusahaan Mikro Kecil dan Sederhana (PMKS).

Perdana Menteri, Datuk Seri Ismail Sabri Yaakob berkata, aspek itu adalah memanfaatkan inovasi, digitalisasi serta penggunaan teknologi untuk mendorong agenda pemulihan.

Aspek kedua meliputi prinsip kelestarian berkaitan persekitaran, sosial dan tadbir urus ke dalam strategi perniagaan.

Beliau berucap merasmikan Pameran Tahunan PMKS-SMIDEX di Pusat Konvensyen Kuala Lumpur.

Pameran Tahunan ini buat pertama kalinya diadakan secara dalam talian melalui portal MyAssist MSME selepas 20 tahun ia berlangsung.

Pameran berakhir pada 23 Disember melibatkan penyertaan 150 pempamer secara maya.


Kerajaan jamin harga barangan sektor pertanian akan stabil dua minggu lagi

KLUANG, 7 Disember - Kerajaan beri jaminan harga makanan terutama melibatkan sektor pertanian akan stabil dalam dua minggu lagi.

Jaminan dibuat memandangkan ketika ini kerajaan sudahpun mengimport banyak barangan makanan dari negara luar bagi menampung permintaan domestik.

Timbalan Menteri Pertanian dan Industri Makanan II, Dr Nik Muhammad Zawawi Salleh menjelaskan kenaikan harga barangan yang berlaku ketika ini bukan hanya di Malaysia tetapi di seluruh dunia akibat pandemik.

Beliau berkata demikian selepas Lawatan ke Projek Kelompok Tanaman Nanas Parit Ghani, Simpang Renggam, Kluang.


Belanjawan 2022 Perlis: Tiga fokus utama iaitu pemulihan ekonomi rakyat, peningkatan kemakmuran dan kesejahteraan hidup rakyat dan pengukuhan ekonomi negeri yang mampan

KANGAR, 7 Disember - Bertemakan Kesalingan Pimpinan - Rakyat Pemangkin Kelangsungan Kemakmuran dan Kesejahteraan, Belanjawan 2022 Perlis menetapkan tiga fokus utama iaitu pemulihan ekonomi rakyat, peningkatan kemakmuran dan kesejahteraan hidup rakyat dan pengukuhan ekonomi negeri yang mampan.

Secara keseluruhan, sebanyak RM306.83 juta diperuntukan bagi Belanjawan 2022 berbanding RM309.51 juta dalam Belanjawan 2021, penyusutan sebanyak 2.68%.

Menteri Besar, Datuk Seri Azlan Man berkata, daripada jumlah berkenaan, sebanyak RM176.58 juta diperuntukkan untuk perbelanjaan mengurus, manakala RM130.25 juta lagi untuk perbelanjaan pembangunan.

Kerajaan negeri membentangkan Belanjawan 2022 dengan defisit sebanyak RM67.34 juta iaitu penurunan sebanyak 0.25% berbanding 2021 dengan defisit RM67.52 juta.

Belanjawan 2022 turut menganggarkan hasil sebanyak RM109.24 juta ringgit iaitu hasil cukai sebanyak RM21.40 juta, hasil bukan cukai sebanyak RM21.45 juta dan terimaan bukan hasil sebanyak RM66.39 juta.

Datuk Seri Azlan membentangkan Belanjawan Perlis 2022 di Dewan Undangan Negeri.


Aspirasi 100 Hari Keluarga Malaysia Kementerian Pertahanan, usaha kekang pandemik COVID-19 kekal jadi keutamaan

ANGAKASAPURI, 7 Disember - Usaha memerangi pandemik COVID-19 kekal jadi tumpuan utama dalam Aspirasi 100 Hari Keluarga Malaysia Kementerian Pertahanan.

Fokus ditetapkan bagi memastikan kesejahteraan rakyat kekal terjamin.

5 Lagi aspirasi ditetapkan adalah pengukuhan Kawalan Sempadan Negara, Mengeratkan Kerjasama antarabangsa, perumahan selesa buat warga ATM, Membela kebajikan Veteran, dan pelaksaaan program Jiwa Murni.

Beliau berkata demikian semasa menjadi tetamu Selamat Pagi Malaysia di TV1.


Tangani isu kenaikan kos sara hidup, Mesyuarat Majlis Tindakan Kos Sara Hidup Khamis ini

KUALA LUMPUR, 7 Disember - Menteri di Jabatan Perdana Menteri (Ekonomi) Datuk Seri Mustapa Mohamed ketika memaklumkan perkara itu dalam sesi pertanyaan menteri, turut menyatakan tindakan jangka sederhana dan panjang juga bakal dibentangkan kementerian-kementerian terlibat pada mesyuarat berkenaan.

Selain itu, antara perkara yang akan turut dibincangkan adalah berkaitan pergantungan kepada import, kos kepada input makanan, isu buruh asing, skim subsidi, geran dan pinjaman mudah, pengangkutan dan logistik, serta teknologi pertanian.

Pada masa sama, beliau turut menyentuh berkenaan kadar inflasi negara, yang naik kepada 2.9 peratus pada oktober lepas, berbanding 1.2 peratus pada tahun 2020.

Ia berikutan pandemik COVID-19 dan harga minyak petroleum yang jatuh dengan mendadak.


PEDi terima sambutan memberangsangkan

LANGKAWI, 7 Disember - Pusat Ekonomi Digital Keluarga Malaysia (PEDi) menerima sambutan memberangsangkan daripada usahawan luar bandar.

Justeru tidak mustahil apabila ada usahwan kecil yang mampu memproleh pendapatan sehingga RM30,000 sebulan hasil inisiatif berkenaan.

Menurut Exco Penerangan, Komunikasi dan Multimedia, Perdagangan Dalam Negeri dan Hal-Ehwal Pengguna Kedah, Wan Romani Wan Salim, usahawan kecil mengakui PEDi banyak memberi manfaat kepada aktiviti ekonomi mereka.

Justeru, beliau menggesa usahawan kecil lain memanfaatkan peluang yang tersedia menerusi inisiatif terbabit.

PEDi dilengkapi akses perkhidmatan jalur lebar dan kemudahan infrastruktur digital.

Pusat berkenaan turut menyediakan khidmat kakitangan terlatih bertujuan memberi perkhidmatan serta sokongan kepada komuniti setempat.


122 penduduk terjejas banjir di Kuching, Sarawak

KUCHING, 7 Disember - 122 penduduk Kuching, Sarawak terjejas banjir.

35 keluarga terbabit ditempatkan di dua Pusat Pemindahan Sementara (PPS).

Jawatankuasa Pengurusan Bencana Negeri Sarawak memaklumkan. PPS Dewan Sri Buntal di Kampung Buntal menempatkan 95 penduduk terjejas daripada 28 keluarga.  Manakala 27 lagi penduduk terjejas daripada tujuh keluarga berlindung di PPS Surau Ar Rahman Kampung Sungai Batu. Kedua-dua PPS itu beroperasi sejak banjir melanda Ahad lalu.


Vaksin COVID-19: 86.6% remaja lengkap vaksinasi

KUALA LUMPUR, 7 Disember - 86.6% populari remaja negara ini berusia antara 12 hingga 17 tahun telah lengkap menerima suntikan vaksin COVID-19.

Berdasarkan data Kementerian Kesihatan di laman COVIDNOW, 2,832,379 individu atau 90% golongan itu juga telah menerima sekurang-kurangnya satu dos vaksin.

Bagi populasi dewasa pula, 22,729,76 individu atau 97.1% telah melengkapkan vaksinasi.

Manakala 23,054,211 atau 98.5% menerima sekurang-kurangnya satu dos vaksin.

Semalam sahaja, 93,743 dos vaksin diberikan melibatkan 4,722 dos pertama, 5,929 dos lengkap serta 87,074 dos penggalak.

Perkembangan itu menjadikan jumlah kumulatif pemberian vaksin bagi Program Imunisasi COVID-19 Kebangsaan kini meningkat kepada 54,197,452 dos.


KPKT pertingkat jaringan internet PPR, penuhi keperluan indeks daya huni

SENAWANG, 7 Disember - KPKT turut giat mempertingkatkan jaringan internet bagi Program Perumahan Rakyat (PPR) di seluruh negara.

Ia bagi memenuhi keperluan Indeks Daya Huni yang akan diperkenal tahun hadapan.

Sejumlah RM30 juta akan dibelanjakan bagi menyediakan kemudahan dan agenda PPR sekiranya ia diluluskan.

Lebih 150,000 penduduk daripada 36 PPR seluruh negara AKAN menerima manfaat akses internet secara "wireless hotspot".


Letusan Gunung Berapi Semeru, 23 orang terkorban, 27 lagi masih hilang

LUMAJANG, 7 Disember - Perkembangan terkini letusan Gunung Berapi Semeru.

Mayat seorang remaja berusia 13 tahun, dijumpai pasukan penyelamat tertimbus di bawah lumpur.

Kini jumlah korban mencecah 22 orang, manakala 27 lagi masih hilang.

Mayat remaja itu ditemui di Kampung Sumberwuluh, kawasan paling teruk terkesan dilanda bencana alam itu.

Kebanyakan rumah dan harta benda di kampung berkenaan, habis ditenggelami aliran lumpur.

Kebanyakan penduduk tidak sempat menyelamatkan harta benda dan barangan mereka, malah ada yang lari meninggalkan kediaman dalam keadaan sehelai sepinggang.

Gunung terbesar di Pulau Jawa itu mengeluarkan bunyi dan memuntahkan abu gunung.

Keadaan itu menyebabkan beribu-ribu orang panik dan meninggalkan rumah mereka.

Penduduk menyatakan mereka tidak dimaklumkan mengenai tanda-tanda awal letusan Semeru.


Ketetapan kuota dan harga pakej haji, akan diketahui awal tahun hadapan

KUALA LUMPUR, 7 Disember - Keputusan mengenai kuota musim haji 2022 akan diketahui pada awal tahun hadapan.

Menurut Menteri di Jabatan Perdana Menteri Hal Ehwal Agama, Idris Ahmad, penetapan harga bagi mengerjakan ibadat haji juga masih belum ditentukan kerana terdapat beberapa aspek pengiraan kos yang perlu diperhalusi.

Beliau berkata demikian selepas merasmikan Majlis Muzakarah Haji Peringkat Kebangsaan ke-38 Musim Haji 1443H di Kuala Lumpur.

Majlis turut melancarkan aplikasi e-Taib yang memudahkan Jemaah haji berhubung secara langsung dengan guru-guru agama semasa berada di Tanah Suci.


Rumah mampu milik, KPKT sedia kaji semula harga siling

KUALA LUMPUR, 7 Disember - Harga siling untuk rumah mampu milik bakal diteliti semula.

Ia susulan perubahan lanskap ekonomi akibat COVID-19, yang menyebabkan ramai yang terjejas pendapatan.Sekaligus, menyukarkan mereka membeli rumah pada harga semasa.

Perkara itu diumumkan Timbalan Menteri Perumahan Dan Kerajaan Tempatan Datuk Seri Ismail Abd Muttalib pada sesi penggulungan di Parlimen.Kementerian juga akan menubuhkan panel yang terdiri daripada pakar, bagi mengkaji cadangan berkenaan


PDRM naik taraf fungsi pos kawalan PGA kepada balai polis, mudahkan masyarakat pedalaman berurusan dengan pihak berkuasa

KUALA LUMPUR, 6 Disember - Polis Diraja Malaysia (PDRM) menaik taraf fungsi pos kawalan Pasukan Gerakan Am (PGA) kepada balai polis untuk memudahkan masyarakat di kawasan pedalaman berurusan dengan pihak berkuasa.

Pada peringkat awal, sebanyak 11 pos kawalan iaitu sembilan di Sabah dan dua di Sarawak dinaik taraf kepada balai polis.

Inisiatif dengan kerjasama Jabatan Pendaftaran Negara (JPN) itu bagi aspirasi Keluarga Malaysia.

Jika projek rintis ini berjaya, ia akan diperluas ke semua 170 pos kawalan PGA di seluruh negara.


Unit Siasatan Jenayah dan Kematian Dalam Tahanan ditubuhkan

KUALA LUMPUR, 6 Disember - Polis Diraja Malaysia (PDRM) menubuhkan Unit Siasatan Jenayah dan Kematian Dalam Tahanan (USJKT) yang akan mula beroperasi 1 Januari depan.

Penubuhan unit khas itu bertujuan meningkatkan lagi integriti dan imej kepolisan dalam menyelesaikan isu-isu yang disuarakan rakyat.

Menurut Menteri Dalam Negeri, Datuk Seri Hamzah Zainudin, USJKT diletak di bawah Jabatan Integriti dan Pematuhan Standard (JIPS) dan diketuai seorang pegawai berpangkat Superintendan.

Semua kes kematian dalam lokap mahupun tahanan polis akan disiasat oleh USJKT dan bukan lagi oleh polis yang berada di balai berkenaan.

Datuk Seri Hamzah bercakap kepada media selepas Majlis Pelancaran Aspirasi Keluarga Malaysia 100 Hari Menteri Dalam Negeri di ibu negara.

Beliau turut menjelaskan, insiden dan kes kematian dalam tahanan bukan disebabkan isu perkauman seperti didakwa sesetengah pihak.

Mengikut statistik polis sejak tahun 2015, sebanyak 176 kes kematian dilaporkan.

82 daripadanya membabitkan kematian dalam lokap manakala 94 lagi dalam tahanan.


SPRM tubuh lima bilik gerakan sepanjang PRU DUN Sarawak

KUCHING, 6 Disember - Sebanyak lima bilik gerakan ditubuhkan bagi membolehkan orang ramai menyalurkan maklumat serta aduan berkaitan perbuatan rasuah dan salah guna kuasa pada PRU DUN Sarawak.

Suruhanjaya Pencegahan Rasuah Malaysia (SPRM) menerusi kenyataan media memaklumkan kesemua bilik gerakan tersebut beroperasi 24 jam sepanjang tempoh pilihan raya berlangsung.

Kelima-lima bilik gerakan berkenaan terletak di Pejabat SPRM Sarawak di Kuching serta Pejabat SPRM Cawangan Sibu, Miri, Bintulu dan Limbang.

Kenyataan tersebut turut memaklumkan, orang ramai juga boleh menyalurkan sebarang aduan rasuah dan salah guna kuasa menerusi e- mel This email address is being protected from spambots. You need JavaScript enabled to view it..  Dalam pada itu, SPRM turut mengingatkan calon dan parti politik yang bertanding supaya tidak melakukan aktiviti-aktiviti yang boleh melanggar undang-undang dan peraturan pilihan raya selaras dengan Akta SPRM 2009 dan Akta Kesalahan Pilihan Raya 1954 (Pindaan 2012).


PRU DUN Sarawak: 349 calon bertanding, 8 penjuru di DUN Dudong

KUCHING, 6 Dis - Seramai 349 calon layak bertanding bagi merebut 82 kerusi Pilihan raya Umum DUN Sarawak ke-12. Pengerusi Suruhanjaya Pilihan Raya, Datuk Abdul Ghani Salleh berkata daripada jumlah berkenaan calon parti tertinggi bertanding adalah Gabungan Parti Sarawak (GPS) di semua kerusi, Parti Bumi Kenyalang (PBK)-73 dan Parti Sarawak Baru (PSB)-70.

Manakala PKR-28, DAP-26, Parti Aspirasi-15, PBDS-11, Parti Sedar-5, Pas-1 dan Bebas-30.

DUN Dudong satu-satunya kawasan yang tampil dengan calon paling ramai iaitu lapan orang.

Manakala pertembungan 4 penjuru paling banyak melibatkan 33 DUN.

Selain itu 6 penjuru di tujuh DUN, 5 penjuru di 24 dun, tiga penjuru di 13 DUN dan satu lawan satu di empat DUN.

Datuk Seri Wong Soon Koh calon Bawang Assan dari PSB merupakan calon tertua berusia 79 tahun manakala dua calon lagi di DUN Batu Lintang dan Nangka paling muda berusia 24 tahun.


Proses penamaan calon PRU DUN Sarawak lancar

KUCHING, 6 Disember - Proses penamaan calon Pilihan raya Umum DUN Sarawak ke-12 berjalan lancar dan terkawal.

Ketua Jabatan Siasatan dan Penguatkuasaan Trafik Polis Kontinjen Sarawak, Superintenden Alexson Naga Chabu berkata kesemua parti-parti politik serta penyokong telah mematuhi segala arahan SOP yang ditetapkan.

Superintenden Alexson turut memaklumkan setakat ini polis masih belum menerima sebarang permohonan permit berkempen daripada calon-calon yang bertanding.

Beliau berkata demikian di Pusat Media Ibupejabat Polis Kontinjen Sarawak, Kuching.


Negara hilang cukai RM281.69 juta akibat aktiviti seludup rokok, minuman keras

KUALA LUMPUR, 6 Disember - Setakat September tahun ini, nilai kehilangan cukai negara berikutan aktiviti penyeludupan meliputi rokok dan minuman keras tidak sah, berjumlah RM281.69 juta.  Timbalan Menteri Kewangan I, Mohd Shahar Abdullah dalam Dewan Rakyat berkata, jumlah perolehan kes rampasan rokok dan minuman keras tidak sah, sebanyak 2,518 kes.

Jabatan Kastam Diraja Malaysia melaksanakan pelbagai aktiviti dari semasa ke semasa bagi menangani aktiviti penyeludupan.  Antaranya menerusi Op Benteng, Operasi Sepadu Marin Kastam dan Op Pacak.


Jumlah pelajar cicir berkurangan berbanding tahun 2018

KUALA LUMPUR, 6 Disember - Jumlah keciciran pelajar pada tahun 2018 lebih tinggi berbanding 2020 dan 2021.

Timbalan Menteri Pendidikan, Datuk Dr Mah Hang Soon memaklumkan kepada Dewan Rakyat hari ini, jumlah pelajar yang berhenti sekolah sejak Mac hingga Disember 2020 adalah seramai 11,301 orang.

Kementerian sentiasa proaktif menggerakkan pihak sekolah, Pejabat Pendidikan Daerah, dan Jabatan Pendidikan Negeri, untuk mengesan murid yang tidak hadir semasa sesi PdPR mahupun PDP bersemuka selepas sekolah dibuka semula.


Industri kreatif dan digital, disasar sumbang RM31.9 bilion kepada KDNK 2025

KUALA LUMPUR, 6 Disember - Pembangunan industri kreatif dan digital telah dikenal pasti sebagai antara penyumbang positif kepada Keluaran Dalam Negara Kasar (KDNK).

Pada 2019, industri kreatif termasuk kandungan kreatif digital seperti animasi, permainan digital, media interaktif, dan komik digital  telah menyumbang sebanyak RM29.4 bilion kepada KDNK.

Manakala, sejumlah RM31.9 bilion disasarkan pada tahun 2025.

Bagi mencapai sasaran itu, Kementerian Komunikasi dan Multimedia melalui agensinya, menawarkan pelbagai program dalam bentuk kemudahan pembiayaan, pembangunan kapasiti, akses dan promosi.

Tambahnya, Perbadanan Ekonomi Digital Malaysia, MDEC,  turut melaksanakan pelbagai program.

Sehingga kini, lebih 270,000 peserta yang terdiri daripada golongan belia telah mendapat manfaat daripada program-program tersebut.

Datuk Zahidi menjawab pertanyaan ahli parlimen Pontian, Datuk Seri Ahmad Maslan.


Aktiviti seludup rokok dan minuman keras, negara hilang nilai cukai RM281.69 juta

KUALA LUMPUR, 6 Disember - Setakat September tahun ini, nilai kehilangan cukai negara berikutan aktiviti penyeludupan meliputi rokok dan minuman keras tidak sah, berjumlah RM281.69 juta.

Timbalan Menteri Kewangan Satu, Mohd Shahar Abdullah menyatakan jumlah perolehan kes rampasan rokok dan minuman keras tidak sah, sebanyak 2,518 kes.

Ia mencatatkan nilai keseluruhan RM41.43 juta bagi tempoh sama.  Tambahnya, Jabatan Kastam Diraja Malaysia melaksanakan pelbagai aktiviti dari semasa ke semasa bagi menangani aktiviti penyeludupan.  Ini meliputi Ops Benteng, Operasi Sepadu Marin Kastam dan Ops PACAK.


Tindakan Pembangunan Bumiputera 2030, garis 6 sasaran utama, hala tuju baharu agenda bumiputera

KUALA LUMPUR, 6 Disember - Tindakan Pembangunan Bumiputera (TPB) 2030 penting bagi menentukan hala tuju yang akan menjadi rujukan utama bagi mencapai agenda besar berkaitan Bumiputera untuk 10 tahun akan datang.

Selain mempunyai pendekatan baharu, TPB 2030 merupakan kesinambungan kepada dasar dan inisiatif pemerkasaan Bumiputera terdahulu, dengan penyesuaian semasa.

Perdana Menteri, Datuk Seri Ismail Sabri Yaakob menjelaskan, TPB 2030 menggariskan strategi jelas melalui program pembangunan dan inisiatif yang diselaraskan dengan Wawasan Kemakmuran Bersama (WKB) 2030 serta didukung oleh Rancangan Malaysia Ke-12 yang terangkum dalam konteks Keluarga Malaysia.  Beliau berkata demikian dalam ucapannya semasa melancarkan TPB 2030 di Pusat Konvensyen Kuala Lumpur (KLCC).  6 Sasaran TPB 2030 adalah Sumbangan Lebihan Kendalian Kasar (GOS) Perusahaan Bumiputera sebanyak 20 peratus kepada KDNK bernilai RM438-bilion, Gaji Upah pada kadar RM5,169.12 serta Pendapatan Isi Rumah pada kadar RM18,402.68.Seterusnya kadar Pulangan Aset Kewangan Per Kapita pada nilai RM4,495.65 sen, Pekerja Mahir seramai 3.249 juta orang dan Pemilikan Kediaman sebanyak RM4,758,469.


Pastikan murid kuasai asas literasi dan numerasi

KUALA LUMPUR, 6 Disember - Bermula September lalu, Kementerian Pendidikan telah melaksanakan Program Pemerkasaan Pelaksanaan Kurikulum (KPMPerkasaKU).

Program dirangka bagi memastikan murid menguasai kemahiran asas literasi dan numerasi melalui Pengajaran dan Pembelajaran (PdP) secara bersemuka atau di rumah (PdPR) yang bersesuaian dengan tahap keupayaan murid untuk mengikuti pembelajaran seterusnya.

Jelas Timbalan Menteri Pendidikan, Datuk Dr Mah Hang Soon, salah satu aspek yang diberi penekanan dalam program tersebut ialah pemugaran literasi dan numerasi.

Penekanan juga diberikan kepada penglibatan ibu bapa dalam menyokong pelaksanaan PdP.

Tambahnya lagi, pihak kementerian juga memperkenalkan Program Literasi dan Numerasi Sekolah Rendah atau Primary Literacy and Numeracy (PLaN) untuk memastikan murid sekolah rendah menguasai sekurang-kurangnya Tahap Penguasaan 3 dalam Bahasa Melayu, Bahasa Inggeris dan Matematik.

Pelaksanaan PLaN adalah sebagai program sokongan PdP yang menyeluruh untuk membantu memantapkan kemahiran membaca, menulis dan mengira, 3M.

Datuk Dr Mah Hang Soon menjawab pertanyaan ahli parlimen Bachok, Nik Mohamad Abduh Nik Abdul Aziz.


Ke arah sifar HIV/AIDS menjelang 2030, penglibatan pelbagai pihak dituntut

KOTA KINABALU, 6 Disember - "Sabah Menuju Sifar HIV/AIDS menjelang 2030."

Itu sasaran Jabatan Kesihatan Negeri Sabah yang turut selari ketetapan Kementerian Kesihatan Malaysia (KKM) di Peringkat Kebangsaan.

Pengarah Kesihatan Negeri, Datuk Rose Nani Mudin berkata, kejayaan usaha berkenaan menuntut penglibatan kesemua pihak.

Beliau berkata demikian selepas merasmikan Majlis Penutupan Sambutan Hari AIDS Sedunia 2021 Peringkat Negeri, di sebuah pusat beli belah di Kota Kinabalu.

Datuk Rose Nani turut menyeru masyarakat agar tidak menyisih dan memandang serong terhadap pesakit HIV/AIDS.

Ini kerana stigma dan diskriminasi masyarakat menjadi antara faktor golongan berkenaan tidak mahu tampil untuk menjalani saringan dan rawatan berkaitan.

Sabah tersenarai dalam lima negeri mempunyai bilangan kes HIV paling tinggi di negara ini.


Misi bantu seorang pesakit epilepsi guna Kapal Maritim REDANG

KUALA TERENGGANU, 6 Disember - Agensi Penguatkuasaan Maritim Malaysia, Maritim Terengganu telah melaksanakan misi membantu membawa keluar seorang pesakit epilepsi menggunakan Kapal Maritim REDANG (KM REDANG) dari Pulau Redang ke Kuala Terengganu.

Pengarah Maritim Negeri Terengganu, Kepten Maritim Muhammad Suffi Mohd Ramli berkata, bantuan melalui operasi pemindahan perubatan Medevac itu dilakukan selepas pihaknya dihubungi Maritime Rescue Sub Centre Kuantan bagi melaksanakan bantuan tersebut.

Susulan itu, KM REDANG yang beroperasi di sekitar perairan Pulau Redang telah menghala ke lokasi bagi melaksanakan khidmat Medevac itu.

KM REDANG tiba di lokasi sekitar 4.00 petang semalam dan terus memindahkan pesakittersebut untuk dibawa ke Hosital Sultanah Nur Zahirah dengan mengambil masa kira-kira dua jam.

Mangsa, warga tempatan lingkungan umur 78 tahun, dibawa ke hospital bagi mendapatkan bantuan perubatan dan tindakan susulan.

Maritim Terengganu meminta orang awam melaporkan sebarang kejadian kecemasan atau kemalangan di laut melalui talian kecemasan 24 jam MERS 999 atau Pusat Operasi Maritim Negeri Terengganu di talian 09 6224357.


Sesi persekolahan bersemuka hingga tamat penggal, hanya akan ditutup berdasarkan nasihat KKM

PENDANG, 6 Disember - Tindakan penutupan sekolah secara bersemuka hanya akan dibuat berdasarkan nasihat Kementerian Kesihatan (KKM).

Menteri Kanan Pendidikan Datuk Dr Radzi Jidin menjelaskan, buat masa ini, sesi persekolahan bersemuka akan diteruskan sehingga tamat penggal, walaupun terdapat kes jangkitan baharu COVID -19 dalam kalangan pelajar.

Menurut beliau, jumlah yang dijangkiti adalah lebih rendah berbanding kehadiran 4.5 juta pelajar di seluruh negara.

Berdasarkan data yang dikeluarkan KKM, anggaran antara 200 hingga 250 pelajar dijangkiti COVID -19 selepas sesi persekolahan bersemuka dilaksanakan.


Penganjuran ceramah fizikal dibenarkan hanya di 64 DUN - SPR

PUTRAJAYA, 5 Disember - Penganjuran ceramah atau syarahan secara fizikal sepanjang tempoh berkempen Pilihan Raya Umum Dewan Undangan Negeri (PRU DUN) Sarawak ke-12, hanya dibenarkan di 64 kawasan DUN yang tidak mempunyai capaian Internet yang tinggi. Suruhanjaya Pilihan Raya (SPR) memaklumkan, penganjur perlu mendapatkan permit daripada pihak Polis sebelum mengadakan aktiviti berkenaan.

Penganjur juga dinasihatkan menggunakan lokasi tertutup bagi mengawal kehadiran orang ramai.

Menjelang hari penamaan calon esok, SPR mengumumkan prosedur operasi standard (SOP) khusus, menerusi laman sesawang rasminya.

SPR turut menggariskan antaranya penganjur perlu memastikan, hanya 50 peratus daripada kapasiti sebenar premis dibenarkan hadir dalam satu-satu masa.

Orang ramai yang menghadiri ceramah dihadkan kepada penduduk sesebuah kampung atau rumah panjang sahaja.

Selain itu, aktiviti berkempen hanya dibenarkan di kawasan pilihan raya DUN masing-masing dan tidak dibenarkan merentas DUN lain.

SPR memberi pengecualian, dengan mengehadkan, hanya lima pemimpin parti kanan bagi setiap parti politik yang bertanding DIBENARKAN merentas DUN bagi tujuan berkempen, dan perlu membuat permohonan dengan Jawatankuasa Pengurusan Bencana Negeri Sarawak (JPBN) dan SPR.

Selain itu, mesyuarat di Bilik Gerakan parti atau calon dibenarkan bagi individu yang lengkap vaksin.

Semua yang terlibat dikehendaki menjalani ujian kendiri COVID-19 setiap dua hari sepanjang kempen berlangsung.

Sementara itu, SOP penamaan calon ditetapkan sama seperti yang pernah berlangsung pada PRU DUN Melaka yang lalu.


KPDNHEP beri jaminan agihan minyak masak mencukupi

PAROI, 5 Dis - Kementerian Perdagangan Dalam Negeri dan Hal Ehwal Pengguna (KPDNHEP) beri jaminan tiada masalah dalam isu agihan bekalan minyak masak setakat ini.

Ketua Setiausahanya, Datuk Seri Hasnol Zam Zam Ahmad berkata, pihaknya telah melantik pengedar dan pengilang seluruh negara untuk mengagihkan peruntukan 60,000 metrik tan minyak masak setiap bulan mengikut kuota yang ditetapkan.

Pihaknya giat melakukan pemantauan bagi memastikan bekalan minyak masak di setiap kawasan mencukupi dan mencari penyelesaian bagi isu berkaitan.

Beliau berkata demikian ketika melawat Program Jualan Keluarga Malaysia di Paroi, Seremban.


Lambakan ayam sejuk beku import bantu turunkan harga ayam di pasaran

MASJID TANAH, 5 Disember - Kesan import ayam sejuk beku akan diperhalusi terlebih dahulu.  Menurut Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Seri Hasnol Zam Zam Ahmad, ia dijangka akan membantu menurunkan harga ayam di pasaran negara sekiranya berlaku lebihan bekalan.

Tambahnya, terdapat beberapa faktor lain yang turut diambil kira, namun pihaknya masih belum mendapat maklumat kerana ia dikendalikan Kementerian Pertanian dan Industri Makanan.

Beliau ditemui media selepas meninjau Program Jualan Keluarga Malaysia (PJKM) di pekan Kuala Sungai Baru, hari ini.


Laluan ke Cameron Highlands selamat digunakan, pemantauan dipergiat

GUA MUSANG, 5 Disember - Laluan utama Tanah Tinggi Lojing menuju Cameron Highlands, Pahang masih selamat untuk digunakan. Ketua Polis Daerah Gua Musang, Superintendan Sik Choon Foo berkata, agensi berkaitan giat membuat rondaan dan memantau kawasan cerun batu yang berisiko mengalami kejadian tanah runtuh.

Januari tahun lalu, laluan di Kilometer 92, Jalan Gua Musang-Lojing telah mengalami kerosakan akibat kejadian tanah runtuh.  Ia telah dibaik pulih oleh Jabatan Kerja Raya dan dibuka kepada semua kenderaan untuk ke Cameron Highlands atau Ipoh, Perak.


Permohonan pertukaran guru: 55% berjaya bertukar, boleh semak mulai esok

PENDANG, 5 Disember - 55 peratus daripada keseluruhan permohonan pertukaran guru sesi 2021 di seluruh negara diluluskan.

Datuk Dr Radzi berkata, ia merupakan peratusan pertukaran tertinggi pernah dilaksanakan kementerian pendidikan.

Semakan keputusan boleh dilakukan mulai esok.

Jelas Datuk Dr. Radzi, pertukaran secara besar-besaran dapat dibuat dengan pengambilan 18,702 orang guru baharu.

Berdasarkan rekod, jumlah pertukaran guru tertinggi pernah dicatatkan adalah 37 peratus daripada permohonan iaitu pada tahun 2017.


Kepelbagaian etnik di Sarawak cerminan klasik konsep Keluarga Malaysia

KUCHING, 5 Disember - Tan Sri Annuar Musa menyifatkan Sarawak sebagai satu cerminan klasik konsep Keluarga Malaysia.

Ini dapat dilihat melalui usaha kerajaan negeri terhadap agenda pembangunan yang membentuk satu acuan pembinaan sebuah negara bangsa berasaskan kepada kepelbagaian.


Pembinaan Lebuh raya Borneo Sarawak Fasa 2 diterus

SERIAN, 5 Disember - Fasa dua Projek Pembinaan Lebuhraya Borneo Sarawak dari laluan Pujut hingga ke Lawas, akan diteruskan.

Perdana Menteri, Dato Seri Ismail Sabri Yaakob memberitahu ia merupakan komitmen kerajaan persekutuan, menerusi Kementerian Kerja Raya (JKR) dengan kerajaan negeri.

Dato Sri Ismail menjelaskan projek fasa dua ini termasuk projek yang diluluskan oleh kerajaan persekutuan di bawah Barisan Nasional namun dibatalkan semasa di bawah Pakatan Harapan.  Oleh itu, hubungan rapat di antara kerajaan negeri dan kerajaan persekutuan adalah penting bagi memudahkan kesemua perancangan projek tersebut dilaksanakan.  Dato Sri Ismail Sabri berkata demikian pada Majlis Perasmian Pembukaan Lebuh Raya Pan Borneo Sarawak Jajaran Seksyen Serian Pakej Kerja 03 di Serian.


10 unit kuarters polis bakal dibina di Pulau Redang, libatkan peruntukan RM13 juta

MARANG, 5 Disember - 10 unit kuarters polis bakal dibina di Pulau Redang menerusi Rancangan Malaysia ke-12.

Projek pembinaan itu melibatkan peruntukan RM13 juta.

Jelas Timbalan Ketua Polis Negara, Datuk Seri Mazlan Lazim, proses tender projek kuarters tersebut telah dimaklumkan akan dilaksanakan pada tahun hadapan.

Beliau berkata demikian selepas menyempurnakan Majlis Penyerahan 26 Kenderaan GS Cargo untuk kegunaan Kontinjen Polis Terengganu di Padang Kawad Pasukan Simpanan Persekutuan Wakaf Tapai, Marang.


Sistem amaran digital diletakkan di kawasan berisiko tinggi tanah runtuh

KOTA BHARU, 5 Disember - Sistem amaran awal dalam bentuk digital akan diletakkan di semua kawasan berisiko tinggi berlakunya tanah runtuh. Menurut Menteri Tenaga dan Sumber Asli, Datuk Seri Takiyuddin Hassan, sistem itu turut diletakkan di lokasi yang tiada penginapan.

Antara kawasan yang sudah diletakkan sistem itu termasuk Gunung Jerai, Kedah, beberapa lokasi di Sabah dan kawasan tanah tinggi termasuk Cameron Highlands.  Kerajaan menerusi Jabatan Mineral dan Geosains (JMG) dan beberapa jabatan lain turut menjalankan kajian dari segi risiko menguruskan sistem berkenaan.


Vaksinasi Remaja: Lebih 2.7 juta remaja telah lengkap dua suntikan

PUTRAJAYA, 5 Disember - Lebih 2.7 juta individu atau 86.4% daripada populasi remaja 12 hingga 17 tahun di negara ini lengkap menerima suntikan vaksin COVID-19, setakat 11.59 malam tadi.

Berdasarkan data Kementerian Kesihatan menerusi laman COVIDNOW, seramai 2,829,902 individu atau 89.9% golongan itu menerima sekurang-kurangnya satu dos vaksin. Bagi populasi dewasa pula, sebanyak 22,718,376  individu atau 97% telah melengkapkan vaksinasi mereka, manakala  lebih 23 juta atau 98.4% lagi menerima sekurang-kurangnya satu dos vaksin COVID-19.

Dalam pada itu, 67,701 dos suntikan vaksin diberikan semalam melibatkan 3,902 suntikan dos lengkap, 3,209 dos pertama dan 60,590 suntikan dos penggalak.

Perkembangan itu menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada lebih 54 juta dos.

Jumlah kumulatif dos penggalak kini 2,905,809.


40 sukarelawan belia negeri Perlis menyantuni golongan asnaf

MATA AYER, 5 Disember - Seramai 40 sukarelawan terdiri golongan belia negeri ini menyertai Program Rakan Muda Day Out bagi menyantuni golongan asnaf sekitar Mata Ayer, Padang Besar.

Program bersempana Hari Sukarelawan yang disambut seluruh negara hari ini.

Menurut Exco Negeri yang juga ADUN Mata Ayer, Siti Berenee Yahaya, program ini sebagai pendedahan kepada belia melalui pembelajaran, pengalaman secara terus, menggunakan inisiatif dan kreativiti dalam program kesukarelawanan di peringkat komuniti setempat.

Dilaksanakan melibatkan 7 buah rumah warga emas dan warga belia yang uzur, antara aktiviti melibatkan gotong royong, lawatan ke atas asnaf dan penyerahan sumbangan.


Skim harga maksimum Keluarga Malaysia bermula 7 hingga 31 Disember 2021

HULU TERENGGANU, 5 Disember - Skim Harga Maksimum Keluarga Malaysia mula berkuatkuasa 7 hingga 31 Disember depan.  Ia merupakan salah satu inisiatif bagi membantu menstabilkan harga barangan keperluan di pasaran.

Timbalan Menteri Perdagangan Dalam Negeri dan Hal Ehwal Pengguna, Dato Rosol Wahid berkata, skim berkenaan melibatkan 12 harga barangan kawalan dan sayur-sayuran.  Harga di setiap negeri akan mengikut kesesuaian pasaran semasa dan mengambil kira pelbagai faktor.

Terdahulu beliau mengadakan walkabout Jualan Keluarga Malaysia di Hulu Terengganu.  Lebih kurang 3,000 pengunjung hadir sejak mula beroperasi pada pukul 8 pagi.  Kawasan Parlimen Hulu Terengganu dipilih lokasi pertama penganjuran sebelum diperluas ke Kuala Terengganu.  Ia akan dilaksanakan dua kali sebulan sehingga Februari tahun depan.

Inisiatif bagi membantu meringankan kos sara hidup rakyat susulan kenaikan harga barang secara mendadak sejak akhir-akhir ini.


88 pelajar daftar di Akademi Sains Pendang sebagai kumpulan pertama  tahun ini

PENDANG, 5 Disember - Menteri Kanan Pendidikan, Datuk Dr Radzi Jidin merasmikan Akademi Sains Pendang di Kedah yang menempatkan murid pintar cerdas.

Akademi ini ditubuhkan bagi merealisasikan program Pendidikan Pintar Cerdas (PPPC) iaitu salah satu Pelan Pembangunan Pendidikan Malaysia PPPM 2013-2025 untuk memperkembangkan potensi murid terpilih secara optimum.

Sistem pembelajaran adalah mengikut model konsep Pusat Genius @Pintar negara Universiti Kebangsaan Malaysia (UKM)

Seramai 88 pelajar mendaftar di akademi ini sebagai kumpulan pertama pada tahun ini.

Datuk Dr Radzi Jidin dalam ucapannya berkata jumlah pengambilan murid di akademi ini akan ditingkatkan dari semasa ke semasa.

Beliau menyeru semua pihak termasuk guru dan ibu bapa yang melihat potensi pelajar cerdas pintar atau yang terlepas pandang untuk mendaftar di akademi ini.

Kementerian Pendidikan akan mengoptimumkan fasiliti yang ada di akademi ini bagi melahirkan lebih ramai generasi muda cerdik pintar dalam bidang sains, kejuruteraan, teknologi dan stem.


COVID-19: Perak kesan jangkitan di dua sekolah

IPOH, 5 Disember - Sebuah sekolah agama di Bagan Datuk menjadi sekolah kedua merekodkan jangkitan COVID19 di Perak. Ia selepas kes sama dilaporkan di Maktab Rendah Sains Mara (MRSM) Sultan Azlan Shah di Kuala Kangsar.

Menteri Besar Perak, Datuk Seri Saarani Mohamad bagaimanapun berkata, tiada sebarang penutupan sekolah dibuat dan pelajar yang positif telah diasingkan ke asrama berasingan.

Datuk Seri Saarani berkata,pihaknya juga masih belum memperoleh jumlah sebenar jangkitan COVID-19 membabitkan sekolah memandangkan terdapat sekolah bukan di bawah Jabatan Pendidikan Negeri, JPN atau Kementerian Pendidikan.


Kabel dasar laut, akan dilaksana lebih banyak di Sarawak

KUCHING, 4 Disember - Sarawak diakui berada di hadapan dalam usaha mencapai status ekonomi digital sepenuhnya pada 2030.

Status itu mampu dicapai lebih awal dengan komitmen tinggi Ketua Menteri, Tan Sri Abang Johari Tun Openg dalam menyediakan pelan tindakan digital yang jelas serta prasarana-prasarana komunikasi.

Menteri Komunikasi dan Multimedia, Tan Sri Annuar Musa turut memberitahu atas aspek kesediaan serta kemampuan pentadbiran Sarawak, Kerajaan Persekutuan sedia memastikan seluruh negeri mempunyai prasarana jalur lebar yang baik selain menjadi negeri terawal menerima jaringan 5G.

Dengan kedudukan geografi yang strategik, kerajaan persekutuan merancang untuk membangunkan lebih banyak kabel dasar laut dan "landing point" di Sarawak.

Menurut beliau lagi, negeri-negeri lain perlu mengikut langkah Sarawak yang sangat komited dalam menyediakan kemudahan bagi memberi peluang lebih ramai golongan muda menceburi bidang perniagaan berasaskan digital.


Hubungan erat Sarawak-Persekutuan, cermin konsep Keluarga Malaysia

MUKAH, 4 Disember - Ketua Menteri Sarawak, Tan Sri Abang Johari Tun Openg, menyifatkan pembangunan rancak di Bumi Kenyalang ketika ini, benar-benar mencerminkan keakraban hubungan antara Kerajaan Negeri dan Persekutuan.

Ibarat berada di bawah satu bumbung, beliau berkata gandingan serta perpaduan erat itu, membawa pembangunan yang dikehendaki rakyat, selaras konsep Keluarga Malaysia.

Tan Sri Abang Johari, berkata demikian ketika berucap pada majlis perasmian lapangan terbang Mukah yang disempurnakan oleh Perdana Menteri, pagi tadi.

Akuinya, pembinaan Lapangan Terbang Baharu Mukah ini diyakini mampu merancakkan lagi pembangunan sosioekonomi penduduk di Mukah dan kawasan sekitar yang dijangka menarik lebih ramai pelancong.  Kerajaan negeri juga katanya, telah mempunyai pelan untuk membangunkan kawasan Mukah khususnya dalam sektor pendidikan, pelancongan dan makanan.  Tan Sri Abang Johari juga memaklumkan, perancangan berkenaan disokong dengan kedudukan Mukah yang amat strategik di bawah Lembaga Pembangunan Koridor Wilayah.


Pembangunan Kapit, RM25 juta diperuntuk

KAPIT, 4 Disember - RM25 juta diperuntukkan merangkumi pembinaan jalan alternatif dari Lapangan Terbang Lama Kapit ke Kompleks Kerajaan Kapit serta naik taraf kemudahan hemodialisis di Hospital Kapit.

Mengumumkan demikian, Perdana Menteri berkata, kerajaan persekutuan sentiasa mengambil berat keperluan penduduk di Sarawak dan Sabah untuk memastikan kesejahteraan Keluarga Malaysia.

Beliau berucap dalam majlis perasmian Pemimpin Bersama Masyarakat di Kapit juga mendedahkan peruntukan itu bagi mengatasi kesesakan dan kemudahan yang lebih baik kepada penduduk.  Tambahnya lagi, Kerajaan Persekutuan telah meluluskan peruntukan untuk membina Kolej Profesional Mara di Kapit yang bernilai RM90 juta dalam Rancangan Malaysia Ke-12.  Beberapa projek lain juga dipertimbang di Kapit.


Data varian Omicron, dijangka diperoleh dalam tempoh terdekat

PETALING JAYA, 4 Disember - Maklumat dan data yang lebih jelas mengenai varian Omicron, dijangka diperoleh dalam tempoh satu hingga dua minggu lagi.

Data itu merangkumi pelbagai aspek penting termasuk kadar jangkitan, kemampuan mengundang penyakit teruk, dan varian membimbangkan (VOC).

Khairy turut memaklumkan, kerajaan akan melakukan penelitian semula dalam tempoh dua minggu untuk membuat penilaian mengenai peralihan ke fasa endemik.


Lapangan Terbang Baharu Mukah, impak berganda Keluarga Malaysia khususnya di Mukah

MUKAH, 4 Disember - Lapangan Terbang Baharu Mukah bakal merancakkan peluang ekonomi sekali gus memberi impak berganda juga berangkai kepada Keluarga Malaysia khususnya di Mukah, Sarawak.

Perdana Menteri, Datuk Seri Ismail Sabri Yaakob mengakui pengangkutan udara adalah penting memandangkan keadaan geografi di Sarawak dan Sabah yang terletak di kepulauan ketiga terbesar di dunia.

Perdana Menteri memberitahu pengangkutan udara yang efisien, menepati waktu, selamat dan boleh dipercayai akan menjadi faktor utama pemacuan ekonomi dan sosial di Sabah dan Sarawak.

Jelasnya Lapangan Terbang Baharu Mukah merupakan gerbang untuk pengangkutan penumpang serta barangan ke pelbagai destinasi yang sememangnya berkait rapat dengan kegiatan ekonomi.

Beliau berucap pada majlis perasmian Lapangan Terbang Baharu Mukah, juga memberitahu selain menyediakan kemudahan lapangan terbang yang selesa dan moden, kerajaan juga perlu memastikan kesiagaan dan kemampuan Sistem Pengurusan Trafik Udara sentiasa dinaik taraf dan mampu menampung keperluan peningkatan pergerakan pesawat di ruang udara.

Oleh itu katanya, pihak Berkuasa Penerbangan Awam di bawah Kementerian Pengangkutan telah dipertanggungjawab dalam memastikan kemampuan Sistem Pengurusan Trafik Udara bergerak seiring dengan pemodenan dan peningkatan aliran trafik pesawat udara.


JPA perlu buka lebih banyak peluang pekerjaan kepada profesion teknikal - PM

KUALA LUMPUR, 4 Disember - Jabatan Perkhidmatan Awam (JPA) perlu membuka lebih banyak peluang kepada warga profesion teknikal untuk mengisi jawatan strategik dan pembuat dasar negara.

Perdana Menteri, Datuk Seri Ismail Sabri Yaakob berkata usaha itu wajar dirintis bagi merealisasikan perkhidmatan awam berprestasi tinggi melalui pemimpin yang berkepakaran, berinovasi dan berani menghadapi cabaran bersandarkan nilai integriti, akauntabiliti serta ketelusan.

Beliau memberi ucaptama perasmian Hari Profesion Teknikal Negara (HPTN) 2021, secara maya, hari ini.

Dalam pada itu, beliau menyarankan, para pekerja dalam bidang teknikal melengkapkankan diri dengan kemahiran terkini berdasarkan perkembangan teknologi dan keperluan industri masa hadapan.

Selain perlu realistik dengan kemampuan anak-anak Malaysia untuk diberikan pendedahan dan menyumbang kepakaran teknikal ke pentas antarabangsa, sekali gus mengharumkan nama Malaysia di peringkat global.

Dalam pada itu, Datuk Seri Ismail Sabri menegaskan, bidang teknikal kekal relevan dan terus berkembang luas selari dengan Revolusi Industri 4.0 (IR4.0).

Malah kerajaan telah memperuntukkan RM6.6 bilion melalui BAJET 2022 bagi memperkasa bidang Pendidikan Teknikal Dan Latihan Vokasional (TVET).


Tiada kompromi kes buli dalam kalangan anggota tentera - Datuk Seri Hishammuddin

KUALA LUMPUR, 4 Disember - Tiada kompromi terhadap isu buli dalam kalangan anggota tentera.

Itu tegas Menteri Kanan Pertahanan, Datuk Seri Hishammuddin Tun Hussein yang menggesa pihak terlibat tampil memberikan maklumat supaya siasatan menyeluruh dapat dibuat.

Beliau berkata demikian pada sidang media Pelancaran Pameran dan Persidangan Perkhidmatan Pertahanan Asia (DSA) dan Pameran Perkhidmatan Keselamatan Asia (NATSEC) 2022 di ibu negara.

Terdahulu, tular di media sosial tangkap layar mesej seorang individu yang dimuat naik melalui Twitter mendakwa adiknya iaitu seorang anggota tentera yang tinggal dalam kem bujang dipukul dan dibuli sekumpulan anggota senior.


COVID-19: Sekolah Seri Puteri Cyberjaya diarah tutup sementara

PUTRAJAYA, 4 Disember - Sekolah Seri Puteri di Cyberjaya diarahkan tutup sementara berikutan 135 kes baharu positif COVID-19 yang membabitkan warga sekolah berkenaan.

Ketua Pengarah Kesihatan Tan Sri Dr Noor Hisham Abdullah dalam kenyataan berkata, arahan tersebut dikeluarkan di bawah Seksyen 18 Akta Pencegahan dan Pengawalan Penyakit Berjangkit 1988 (Akta 342), bagi tujuan pembersihan dan disinfeksi.

Tan Sri Dr Noor Hisham berkata, jumlah kes baharu itu menjadikan keseluruhan kes COVID-19 dalam kluster tersebut ialah 143 orang, terdiri daripada 114 murid, 19 guru dan 10 kakitangan.


Rakyat jangan panik, pencegahan lebih ketat elak penularan Omicron - Khairy

PUTRAJAYA, 4 Disember - Rakyat diingatkan agar tidak panik, sebaliknya terus mengamalkan kawalan kendiri.

Kerajaan akan memastikan strategi kawalan pencegahan lebih ketat dilaksana menerusi Kementerian Kesihatan, bagi mengelak varian Omicron terus merebak.

Menteri Kesihatan, Khairy Jamaluddin menegaskan, sekatan perjalanan sementara akan terus dikenakan terhadap pengembara bukan warganegara dari lapan negara yang merekodkan kes varian Omicron atau berisiko tinggi berlaku penularannya.

Negara terlibat adalah Malawi, Afrika Selatan, Botswana, Eswatini, Lesotho, Mozambique, Namibia dan Zimbabwe.

Sekatan melibatkan penerbangan terus atau transit ke Malaysia.

Pengembara yang tiba di KLIA dari negara berisiko tinggi akan dipakaikan peranti pengesan digital sepanjang tempoh kuarantin.

Terdahulu, Khairy mengesahkan Malaysia merekodkan kes pertama positif COVID-19 varian Omicron.

Ia membabitkan pelajar perempuan bukan warganegara yang menuntut di sebuah universiti swasta di Ipoh, Perak yang tiba dari Afrika Selatan melalui Singapura pada 19 November lalu.


Koleksi Batik 'Che Minah Sayang', karya Raja Permaisuri Agong dipamerkan

KUALA LUMPUR, 3 Disember - 3 Disember, diisytiharkan sebagai Hari Batik Malaysia.

Sempena sambutannya hari ini, Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke Majlis Pertunjukan Fesyen Batik Malaysia yang diadakan di Pusat Konvensyen Kuala Lumpur.

Program anjuran Yayasan Budi Penyayang (PENYAYANG) dengan kerjasama Kementerian Pelancongan, Seni dan Budaya turut disiarkan secara maya.

Ia bagi memperkenalkan gaya dan koleksi batik Malaysia ke seluruh pelusuk dunia.

Terdahulu, Baginda dibawa melawat pameran koleksi batik blok tangan 'Che Minah Sayang', rekaan Baginda sendiri.

Menariknya, setiap karya memaparkan keindahan dan keistimewaan warisan batik negara.


Program Transformasi Pasar Malam, dilaksanakan tahun depan dengan peruntukan sebanyak RM25 juta

PUTRAJAYA, 3 Disember - Perdana Menteri turut mengumumkan peruntukan RM25 juta bagi pelaksanaan Program Transformasi Pasar Malam secara berperingkat, mulai tahun depan.

Ia membabitkan 50 tapak pasar malam utama, seluruh negara.

Putrajaya, dijadikan model rintis, sebelum diperluas ke pasar malam di negeri-negeri lain.

Usaha transformasi menekankan aspek kesihatan dan keselamatan peniaga dan pengunjung.

Bagi memastikan kelancaran operasi pasar malam, Marsyal Pasar Malam akan diperkenal, membabitkan usahasama Pihak Berkuasa Tempatan dan komuniti setempat.


Program Pembiayaan Mikro Penjaja dan Peniaga Kecil, melibatkan peruntukan RM48.52 juta

PUTRAJAYA, 3 Disember - RM48.52 juta diperuntukkan bagi Program Pembiayaan Mikro untuk Penjaja dan Peniaga Kecil.

Perdana Menteri, Datuk Seri Ismail Sabri Yaakob ketika mengumumkannya berkata, ia merupakan komitmen berterusan kerajaan dalam menjaga kebajikan penjaja dan peniaga kecil.

Melalui inisiatif itu, Keluarga Malaysia dalam kalangan penjaja dan peniaga kecil boleh memohon pembiayaan secara syariah dengan kadar keuntungan kosong peratus daripada Bank Rakyat.Ia boleh digunakan bagi tujuan menambahbaik dan membangunkan semula perniagaan sedia ada.Beliau memaklumkannya ketika merasmikan Hari Penjaja dan Peniaga Kecil Keluarga Malaysia Peringkat Kebangsaan 2021 (HPPK 2021) di Putrajaya.RM100,000 turut disalur kepada Persatuan Gabungan Penjaja dan Peniaga Kecil Melayu Malaysia.Dengan tema, Keluarga Penjaja dan Peniaga Kecil Pengerak Ekonomi Rakyat', HPPK 2021 diadakan selama 3 hari dan menyasarkan 10,000 pengunjung secara fizikal dan dalam talian.


Mangsa tanah runtuh, selamat dikebumikan petang tadi

TANJUNG PIANDANG, 3 Disember - Mahu mencari pekerjaan baharu.

Itu antara hasrat terakhir jenazah pemandu lori Muhammad Hafiz Hamdi, 31 tahun, yang meninggal dunia selepas lori dipandunya terperangkap dalam kejadian tanah runtuh di Jalan Simpang Pulai-Cameron Highlands, Ipoh semalam.

Allahyarham Muhammad Hafiz selamat dikebumikan di Tanah Perkuburan Islam Kampung Parit Tanjung Piandang, Kuala Kurau, 3.30 petang tadi.

Balu Allahyarham, Norshahida Saidin ketika ditemui RTM berkata, allahyarham pernah meluahkan hasrat untuk menukar pekerjaan.

Allahyarham yang merupakan anak ketiga daripada 5 beradik itu meninggalkan isteri dan anak berusia 2 tahun dan tujuh bulan.


'Pay & Win with DD', kempen hargai pembayar PTPTN

KUALA LUMPUR, 3 Disember - Bagi menghargai peminjam Perbadanan Tabung Pendidikan Tinggi Nasional (PTPTN) yang komited membayar balik pinjaman secara konsisten, sebuah Kempen Pay & Win with DD (DirectDebit) dianjurkan.

Ia kerjasama Bank Islam Malaysia Berhad (BIMB), PTPTN dan Payments Network Sdn. Bhd. (PayNet) bagi menyambut baik langkah kerajaan dalam pembentangan Bajet 2022 yang memberi insentif diskaun sebanyak 10 peratus kepada peminjam PTPTN.

Menurut Ketua Pegawai Eksekutif Kumpulan BIMB, Mohd Muazzam Mohamed, kempen menawarkan hadiah wang tunai berbentuk bayaran balik atau simpanan akaun Simpan SSPN Prime melalui cabutan pemenang.

Beliau berkata demikian dalam ucapan Pelancaran Kempen Pay & Win With DD (Direct Debit).

Hadiah yang dimenangi akan dikreditkan ke dalam akaun pinjaman pemenang sebagai sebahagian daripada bayaran balik pinjaman pendidikan PTPTN.

Sekiranya jumlah baki pinjaman pemenang kurang daripada nilai hadiah yang dimenangi, nilai lebihan daripada hadiah tersebut akan dikreditkan ke dalam akaun Simpan SSPN Prime mereka sebagai simpanan.


Jumlah kanak-kanak perlu pemeliharaan dan perlindungan menurun 8.2% pada 2020

KUALA LUMPUR, 3 Disember - Bilangan kanak-kanak memerlukan pemeliharaan dan perlindungan pada 2020 menurun 8.2 peratus kepada 5,858 orang berbanding 6,382 orang pada 2019. Menurut Ketua Perangkawan Malaysia, Datuk Seri Dr. Mohd Uzir Mahidin, keutamaan adalah memastikan kebajikan dan keselamatan kanak-kanak terus dipelihara.

Statistik dikeluarkan oleh Jabatan Perangkaan Malaysia (CODM) juga menunjukkan lebih ramai kanak-kanak perempuan memerlukan penjagaan dan perlindungan iaitu 63.3 peratus berbanding lelaki 36.7 peratus.

Manakala berdasarkan statistik penduduk tahun ini, kanak-kanak di bawah umur 18 tahun dianggarkan berjumlah 9.13 juta iaitu 28.0 peratus.

Sementara itu, Putrajaya merekodkan peratusan tertinggi kanak-kanak di bawah umur 18 tahun iaitu 37.2 peratus diikuti Terengganu 35.6 peratus dan Kelantan 34.7 peratus.

Pulau Pinang pula merekodkan peratusan terendah iaitu 22.6 peratus dengan bilangan kanak-kanak lelaki lebih ramai daripada kanak-kanak perempuan.


Penjenamaan baharu HRD Corp, sebagai agensi Pusat Program Modal Insan

KUALA LUMPUR, 2 Disember - Perdana Menteri mengumumkan penjenamaan semula Perbadanan Pembangunan Sumber Manusia, HRD Corp.

Agensi di bawah Kementerian Sumber Manusia itu bakal berperanan sebagai agensi pusat untuk semua program pembangunan modal insan.

Datuk Seri Ismail Sabri Yaakob memaklumkan, semua latihan peningkatan kemahiran diletakkan di bawah kementerian Sumber Manusia dan dikendalikan oleh agensi berkenaan bagi mengelak pertindihan fungsi.

Datuk Seri Ismail Sabri melancarkan Jenama HRD Corp dan Platform Sehenti Nasional di ibu negara.

Platform bersepadu ini bagi memudahkan rakyat mendapatkan maklumat dn memohon program pembangunan kemahiran yang ditawarkan oleh kerajaan.

Platform ini yang dijangka diakses lebih sejuta pengguna tahun hadapan menawarkan 5,000 kursus.

HRD Corp atau dikenali sebagai Human Resources Development Fund HRDF sebelum ini, berfungsi mengumpul kutipan levi daripada majikan berdaftar dan mengeluarkan geran latihan.

Untuk tahun ini, kutipan levi melebihi 673 juta dan dijangka meningkat kepada 680 juta menjelang akhir tahun.


Program Jualan Keluarga Malaysia bermula Sabtu ini, fokus kawasan penduduk B40 dan M40

KUALA LUMPUR, 2 Disember - Situasi kenaikan harga barang membawa kepada pelaksanaan Program Jualan Keluarga Malaysia.

Program di bawah Kementerian Perdagangan Dalam Negeri dan Hal Ehwal Pengguna itu bermula hari ini di Lembah Pantai, ibu negara.

Seterusnya program tersebut akan diadakan secara serentak di seluruh negara mulai Sabtu ini dengan memberi fokus di kawasan penduduk B40 dan M40.

Perdana Menteri, Datuk Seri Ismail Sabri yaacob berkata, Program Jualan Keluarga Malaysia bakal diteruskan sehingga Februari tahun depan mengikut keadaan harga barangan di pasaran kembali stabil.

Perdana Menteri terdahulu melancarkan Program Jualan Keluarga Malaysia di Projek Perumahan Rakyat PPR Kerinchi.

Pelbagai barangan dijual pada potongan 20 hingga 50 peratus berbanding harga pasaran.

Antara barangan keperluan harian yang ditawarkan termasuk telur ayam, ikan segar, cili merah, bawang besar, sardin dan susu pekat manis.

Projek tersebut merupakan kerjasama pelbagai agensi kerajaan seperti FAMA, Lembaga Kemajuan Ikan Malaysia LKIM, serta pemain industri pasaraya besar termasuk AEON, Mydin, Lulu Hypermarket dan ST Rosyam Mart.


Tanah runtuh, Jalan Simpang Pulai - Cameron Highlands ditutup sementara

SIMPANG PULAI, 2 Disember - Sebuah kenderaan dipercayai terperangkap dalam kejadian tanah runtuh di Jalan Simpang Pulai-Cameron Higlands, Ipoh.

Ketua Balai Bomba dan Penyelamat Simpang Pulai, Shaharudin Tuan Ali ketika dihubungi RTM Perak berkata, pihaknya menerima panggilan mengenai kejadian pada pukul 1.44 petang  Kejadian tersebut menyebabkan laluan di kedua-dua arah ditutup kepada semua kenderaan.


Raja Perlis titah semua pihak hentikan aktiviti ancam kesejahteraan masyarakat

ARAU, 2 DISEMBER - Raja Perlis, Tuanku Syed Sirajuddin Jamalullail menitahkan agar semua pihak berhenti daripada melakukan sebarang aktiviti yang mengancam kesejahteraan masyarakat.

Keutamaan mestilah diberikan sepenuhnya kepada pembangunan masyarakat dan negara, manakala sebarang pertelagahan mahupun pertelingkahan yang dapat meruntuhkan benteng perpaduan masyarakat termasuk melalui media sosial perlu dihentikan sepenuhnya.

Titah baginda, inilah masanya untuk kita manfaatkan ilmu dan pengetahuan agar dapat keluar seberapa segera dari kemelut yang ada serta yakin semua rakyat mampu melakukannya dan sama-sama memainkan peranan dalam memerangi COVID-19.

Demikian titah Tuanku Syed Sirajuddin ketika menyempurnakan Sidang Pertama Istiadat Konvokesyen Ke-58 Universiti Sains Malaysia (USM) yang diadakan di Balai Menghadap Hijau Istana Arau.

Berangkat sama mengiringi baginda yang juga merangkap Tuanku Canselor USM ialah Raja Muda Perlis, Tuanku Syed Faizuddin Putra Jamalullail.

Antara Penerima Ijazah Kehormat, Gelaran Profesor Emeritus dan Emerita serta Pemenang Pingat Emas Canselor kali ini adalah Dr. David Lacey, Datuk Wira Lee Chong Wei, Datuk Dr. Asma Ismail, Dr. Zahri Ismail dan Khaw Teng Kang.


Harga baja, racun naik, MAFI kemuka cadangan insentif tambahan kepada petani

KUALA LUMPUR, 2 Disember - Susulan isu kenaikan harga bekalan baja dan racun.

Kementerian Pertanian dan Industri Makanan, telah mengemukakan cadangan kepada Kementerian Kewangan agar kerajaan menawarkan insentif tambahan kepada petani yang terjejas.

Jelas Menterinya, Datuk Seri Dr Ronald Kiandee,  cadangan tersebut masih di peringkat penelitian dan perbincangan lanjut bersama Kementerian Kewangan.

Ujarnya, Perdana Menteri, Datuk Seri Ismail Sabri Yaakob juga telah mengumumkan beberapa langkah intervensi.

Seramai 276,621 petani terkesan yang merangkumi tanaman buah, sayur, tanaman ladang, kelapa, bunga-bungaan, herba dan rempah ratus dengan keluasan tanaman 405,509 hektar.

Manakala, 356,000 pesawah padi sawah dengan keluasan tanaman seluas 608,000 hektar turut terkesan.

Petani mengalami peningkatan kos input pertanian sebanyak 21% bagi kategori sayur daun dan 17% masing-masing bagi kategori sayur buah dan buah-buahan akibat peningkatan harga baja dan racun.

Manakala, pesawah padi mengalami peningkatan kos sebanyak 11.9% disebabkan peningkatan harga racun.

Datuk Seri Dr Ronald menjawab pertanyaan wakil Baling, Datuk Seri Abdul Azeez Abdul Rahim.


Layanan sama rata kepada doktor pakar bukan klinikal dengan kelayakan Ikhtisas

KUALA LUMPUR, 2 Disember - Kementerian Kesihatan memberi layanan sama rata kepada doktor-doktor pakar bukan klinikal dengan kelayakan ikhtisas yang diiktiraf kerajaan.

Jelas Timbalan Menteri Kesihatan Dua, Datuk Aaron Ago Dagang ini meliputi layanan adil dari segi penggajian dan kenaikan pangkat sama seperti doktor-doktor pakar klinikal.

Berhubung jumlah pakar perubatan, Datuk Aaron Ago berkata daripada 6,066 orang; 6,042 orang adalah pakar perubatan lantikan tetap manakala 24 orang adalah pakar perubatan lantikan kontrak.  Beliau menjawab pertanyaan wakil Batu Gajah, Sivakumar Varatharaju.


Perkahwinan bawah umur, KBS akan tingkatkan akses pendidikan untuk remaja

KUALA LUMPUR, 2 Disember - Isu perkahwinan bawah umur turut dibangkitkan pada sesi pertanyaan jawab lisan.

Bagi mengatasinya, Menteri Belia dan Sukan - Datuk Seri Ahmad Faizal Azumu berkata, pihaknya akan meningkatkan akses pendidikan untuk remaja menerusi mekanisme perundangan dan advokasi.

Turut dilaksana, program latihan dan kemahiran kerjaya, dengan tumpuan khusus kepada belia daripada keluarga B40.

Beliau turut menggalakkan remaja terlibat secara aktif dalam program pemantapan jati diri dan pembinaan karakter anjuran Kementerian Belia dan Sukan, antaranya Kem Anak Muda dan Anugerah Remaja Perdana Rakan Muda.  Ia berupaya mengurangkan kecenderungan remaja berkahwin awal, seterusnya mengatasi masalah perkahwinan bawah umur.  Datuk Seri Ahmad Faizal menjawab pertanyaan wakil Batu Kawan - P. Kasthuri-raani.


Orang tengah punca kenaikan harga barang

BACHANG, 2 Disember - Orang tengah antara punca berlakunya kenaikan harga barang di Melaka.

Kumpulan berkenaan mengambil kesempatan menaikkan harga barang untuk mengaut keuntungan.

Bagi mengatasi isu itu. Exco Perpaduan, Hubungan Masyarakat, Tenaga Kerja dan Hal Ehwal Pengguna Negeri, Ngwe Hee Sem menyatakan komitmen pihaknya untuk mencari penyelesaian.

Beliau, terdahulu membuat tinjauan harga barang di Pasar Besar MBMB, Bachang.  FAMA, katanya, perlu memainkan peranan penting untuk atasi masalah berkenaan, dengan membeli secara pukal dan jual terus kepada pasar Tani.


97% populasi dewasa lengkap vaksinasi

PUTRAJAYA, 2 Disember - Setakat 11.59 malam tadi. 97% atau 22.69 juta individu dewasa di Malaysia, telah lengkap menerima suntikan vaksin COVID-19.

Berdasarkan data Kementerian Kesihatan melalui laman COVIDNOW, sejumlah 98.4% atau 23.03 individu dewasa pula telah menerima sekurang-kurangnya satu dos vaksin.

Sementara itu, 86.2% atau 2.71 juta populasi remaja berusia 12 hingga 17 tahun telah melengkapkan vaksinasi masing-masing, manakala 89.8% atau 2.82 juta telah menerima sekurang-kurangnya satu dos suntikan vaksin.

Dalam pada itu, 142,607 dos suntikan vaksin diberikan semalam melibatkan 7,347 suntikan dos lengkap, 4,744 dos pertama dan 130,516 pula suntikan dos penggalak.


100 hari pertama, pemangkin penyediaan perkhidmatan terbaik buat rakyat

KUALA LUMPUR, 2 Disember - Tempoh 100 hari pertama bagi setiap kementerian perlu dijadikan pemangkin penyediaan perkhidmatan terbaik buat rakyat.

Menteri Komunikasi dan Multimedia, Tan Sri Annuar Musa mengakui, tempoh itu perlu dimanfaatkan sebaiknya dalam usaha melahirkan kerajaan berprestasi tinggi.

Jelasnya, tempoh 100 hari itu juga bukan penanda aras akhir menilai kemampuan setiap kementerian mencapai sasaran seperti ditetapkan.

Tambah beliau, Perdana Menteri Datuk Seri Ismail Sabri turut serius dalam usaha memastikan kerajaan mencapai aspirasi seperti yang digagaskan dalam Keluarga Malaysia.

Beliau berkata demikian selepas menjadi tetamu Selamat Pagi Malaysia sempena Hari Aspirasi Keluarga Malaysia KKMM di Angkasapuri.


Undi 18, pendaftaran automatik berkuat kuasa 15 Disember ini

PUTRAJAYA, 2 Disember - Pendaftaran secara automatik pengundi berusia 18 tahun ke atas telah diwartakan dan akan berkuat kuasa pada 15 Disember ini.

Perkara itu dinyatakan dalam Warta Kerajaan Persekutuan bertarikh 1 disember yang disiarkan Jabatan Peguam Negara yang turut menyatakan nama Setiausaha Jemaah Menteri Tan Sri Mohd Zuki Ali.

Menurut warta tersebut, Pindaan Perlembagaan yang diwartakan pada 25 November lalu mendapat perkenan daripada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah yang menetapkan tarikh 15 Disember sebagai tarikh Seksyen 3 Akta Perlembagaan (Pindaan) 2019 mula berkuat kuasa.

Akta itu menyatakan pindaan terhadap umur bagi warganegara yang layak mengundi dari 21 tahun kepada 18 tahun.

Pendaftaran pengundi secara automatik dibenarkan bagi menggantikan sistem semasa yang menyaksikan rakyat Malaysia perlu memohon untuk mendaftar sebagai pengundi.

Sebelum ini, cadangan pindaan itu telah diluluskan pada mesyuarat kedua sesi kedua Parlimen ke-14 pada Julai 2019 namun tidak dilaksanakan.


Tiada keperluan tutup sidang parlimen, KKM ada kerangka tangani pandemik

PUTRAJAYA, 1 Disember - Ketika diminta mengulas kemungkinan penutupan sidang parlimen yang sedang berlangsung, Menteri Kesihatan, Khairy Jamaluddin memaklumkan tiada keperluan berbuat demikian, walaupun terdapat kes positif COVID-19 dilaporkan dalam kalangan warga Parlimen.

Ini kerana Kementerian Kesihatan mempunyai kerangka dan pengalaman untuk menangani wabak itu.


Sistem pagar automatik dihentikan sementara, sejarah perjalanan diperinci

PUTRAJAYA, 1 Disember - Menteri Kesihatan, Khairy Jamaluddin mengumumkan, Penggunaan sistem Pagar Automatik Jabatan Imigresen Malaysia (JIM) turut dihentikan sementara bagi mengekang penularan varian baharu Omicron.  Tindakan itu bagi membolehkan pegawai imigresen menyoal pengembara, mengenai sejarah pengembaraan mereka.

Sehingga kini sebanyak 8 negara tersenarai dalam sekatan perjalanan melalui penerbangan terus atau transit di Malaysia.

Terbaharu, Malawi tersenarai selepas Afrika Selatan, Botswana, Eswatini, Lesotho, Mozambique, Namibia dan Zimbabwe.


Keputusan kos haji akan diputuskan Kabinet Januari 2022

JOHOR BAHRU, 1 Disember - Keputusan kos menunaikan haji bagi 2022, sama ada kekal atau meningkat, akan diputuskan Kabinet selewat-lewatnya Januari hadapan.

Lembaga Tabung Haji dijadual akan memberikan taklimat berhubung isu itu minggu hadapan sebelum dibentangkan kepada Majlis Jemaah Menteri.

Menteri di Jabatan Perdana Menteri (Hal Ehwal Agama) Idris Ahmad berkata, sebarang keputusan mengenainya akan turut mengambil kira golongan B40 yang belum menunaikan haji atau umrah selain pematuhan SOP terkini dikeluarkan kerajaan Arab Saudi.

Sementara itu mengenai penetapan kouta haji bagi musim haji tahun hadapan, kerajaan masih menunggu keputusan rasmi mengenainya daripada Arab Saudi.

Beliau berkata selepas merasmikan Program Inspirasi Prihatin Yayasan Pembangunan Ekonomi Islam Malaysia (Yapeim) hari ini.


Pergiat program jualan murah libatkan barangan basah, kering - PM

PUTRAJAYA, 1 Disember - Perdana Menteri, Datuk Seri Ismail Sabri Yaakob menyarankan Kementerian Perdagangan Dalam Negeri dan Hal Ehwal Pengguna (KPDNHEP) melaksanakan program jualan murah, yang turut melibatkan barangan basah dan kering.

Katanya, langkah ini dapat membantu pengguna yang terkesan dengan kenaikan harga barangan.

Beliau berkata kepada pemberita selepas mengadakan tinjauan di MyFarm Outlet Kasih Putrajaya.

Perdana Menteri diiringi Menteri Pertanian dan Industri Makanan, Datuk Seri Ronald Kiandee meluangkan masa kira-kira 40 minit untuk membuat tinjauan harga di pusat jualan yang merupakan inisiatif Lembaga Pemasaran Pertanian Persekutuan (FAMA).


Negara bakal import ayam sejuk beku langkah penstabilan harga barang

PUTRAJAYA, 1 Disember - Negara akan mula mengimport ayam sejuk beku untuk keperluan pasaran tempatan.

Ini akan memberi lebih banyak pilihan kepada pengguna, selain memastikan harga barang basah itu tidak melambung ke paras tinggi.

Jelas Perdana Menteri, Datuk Seri Ismail Sabri Yaakob, eksport bekalan ikan juga akan dihentikan sementara waktu.

Bagi stok ayam sejuk beku, Kementerian Pertanian dan Industri Makanan (MAFI) mengimport antara 200 hingga 300 kontena dan dijangka diterima pada minggu hadapan.

Perdana Menteri turut memaklumkan MAFI serta Kementerian Perdagangan Dalam Negeri Dan Hal Ehwal Pengguna (KPDNHEP) digesa mempergiat pemantauan harga barangan.

Ini bagi memastikan tiada aktiviti manipulasi daripada pihak peniaga atau pemborong.


'One Tourist One Tree' sasar 100 juta pokok ditanam tempoh lima tahun

LANGKAWI, 1 Disember - Projek Konservasi Alam 'One Tourist One Tree' antara dua inisiatif yang dilancarkan dalam usaha pemuliharaan dan pemeliharaan flora di Malaysia.  Kementerian Tenaga dan Sumber Asli menerusi inisiatif itu, menyasarkan sehingga 100 juta pokok ditanam di seluruh negara dalam tempoh 5 tahun akan datang.

Sebagai permulaan, setiap pelancong yang menanam pokok di Pulau Langkawi akan diberikan sijil pengesahan sebagai tanda sokongan kepada insiatif berkenaan.

Beliau berucap demikian ketika merasmikan Forum Kelastarian Langkawi Global Geopark 2021 di Langkawi.  Sebuah lagi inisiatif 'Orang Langkawi' turut dilancarkan, sebagai projek komuniti dan usaha penduduk setempat menjadikan Langkawi sebagai pulau peranginan bertaraf dunia.


Harga getah sekerap RM3.50 sekilogram masih diperingkat perbincangan

PADANG TERAP, 1 Disember - Cadangan menaikkan harga lantai getah sekerap kepada RM3.50 sekilogram masih diperingkat perbincangan.  Bagaimanapun, Menteri Perusahaan Perladangan dan Komoditi, Datuk Zuraida Kamaruddin berkata kenaikan harga antara RM2.50 hingga RM3.00 sekilogram akan dilaksana secara berperingkat.

Tambahnya kerajaan sentiasa berusaha mambantu meningkatkan pendapatan pekebun kecil. Ketika ini harga getah sekerap adalah RM3.10 sekilogram.

Sementara itu, kerajaan bercadang untuk mewujudkan 100 pusat Pemprosesan Getah Krip di Kedah yang bakal menelan kos sebanyak RM500,000.

Teknologi yang dibangunkan Lembaga Getah Malaysia (LGM) itu akan menyokong usaha untuk mempertingkatkan tahap sosio-ekonomi pekebun getah.

Sebanyak 10 buah pusat pemprosesan dibina tahun ini dan selebihnya pada tahun hadapan.


KL ATCC pertingkat kecekapan perkhidmatan trafik udara

SEPANG, 1 Disember - Kompleks Pusat Kawalan Trafik Udara Kuala Lumpur (KL ATCC) mampu meningkatkan tahap kecekapan perkhidmatan trafik udara negara, setanding negara maju.

Perdana Menteri, Datuk Seri Ismail Sabri Yaakob berkata, ia secara langsung dapat mempertingkat keupayaan dan kesiapsiagaan negara menghadapi situasi dunia penerbangan yang mencabar.

Pertambahan jumlah pergerakan pesawat dan kapasiti ruang udara melalui Projek KL ATCC, dijangka memberikan impak positif kepada ekonomi negara, terutama sektor penerbangan awam.

Tambahnya, walaupun industri penerbangan awam mengalami kemerosotan ketara sejak penularan COVID-19, namun trend peningkatan semula sektor ini dijangka pulih menjelang 2025.

Beliau berucap merasmikan Kompleks KL ATCC hari ini.


Penjenamaan Sabah dan Sarawak, istilah 'Malaysia Timur' di bawah perundangan sudah memadai

KUALA LUMPUR, 1 Disember - Kerajaan tidak bercadang menjenamakan Sabah dan Sarawak sebagai Tanah Besar Malaysia buat masa ini.

Timbalan Menteri di Jabatan Perdana Menteri (Hal Ehwal Sabah dan Sarawak), Datuk Hanifah Hajar Taib berkata, istilah sedia ada dalam perundangan telah memadai.

Selain Semenanjung Malaysia, dan Persekutuan Malaysia, di bawah Seksyen 3, Akta Tafsiran 1948 dan 1967, Sabah dan Sarawak dirujuk sebagai Malaysia Timur.

Ketika menjawab pertanyaan wakil Tuaran, beliau memaklumkan, cadangan penjenamaan Sabah dan Sarawak kepada 'Tanah Besar Malaysia' tidak akan menambah atau menolak keistimewaan mana-mana negeri.  Malah cadangan pindaan Perkara 1(2) seperti diperuntukkan dalam RUU Perlembagaan Persekutuan (Pindaan) 2021, sekiranya diluluskan bakal memperuntukkan kembali istilah Negeri-Negeri Borneo merujuk kepada Sabah dan Sarawak.


Perkasa APM, kerajaan pertimbang beberapa inisiatif

KUALA LUMPUR, 1 Disember - Penempatan Agensi Angkatan Pertahanan Awam Malaysia (APM) di setiap daerah dengan pembangunan premis milikan sendiri dan Perolehan aset di darat, air dan udara bagi khidmat pantauan dan carilamat.

Itu antara inisiatif yang sedang dipertimbangkan kerajaan dalam memperkasa fungsi APM.

Menurut Menteri Di Jabatan Perdana Menteri (Tugas-Tugas Khas), Datuk Dr. Abd Latiff Ahmad, beberapa inisiatif dipertimbang berpandukan matlamat dan strategi APM dalam Pelan Strategik 2021-2025 APM.

Tambahnya, Kerajaan memandang serius keperluan APM dalam pengurusan bencana dan khidmat kemanusiaan bagi melindungi nyawa serta harta benda sebagaimana tugas dan peranannya yang termaktub dalam Akta Angkatan Pertahanan Awam Malaysia 1951 (Akta 221).


Pendekatan turun padang KWP buahkan hasil

KUALA LUMPUR, 30 November - Pendekatan turun padang melibatkan 100 lokasi yang digariskan di bawah Aspirasi Keluarga Malaysia Kementerian Wilayah Persekutuan (KWP) berjaya dicapai.

Malah menterinya, Datuk Seri Dr Shahidan Kassim yakin, pihaknya mampu mencapai melebihi sasaran dalam tempoh yang ditetapkan.

Pendekatan tersebut menangani masalah rakyat khususnya isu miskin bandar di ibu negara, Putrajaya serta Labuan.

Tambahnya, lebih 52,000 individu telah menerima bantuan dalam bentuk hamper dan bakul makanan dalam tempoh 3 bulan.


Kerajaan sedia teliti cadangan pemaju perumahan bertingkat bina penghadang lebih tinggi, elak kanak-kanak jatuh bangunan

PUTRAJAYA, 30 November - Cadangan agar pemaju projek perumahan bertingkat atau berstrata membina penghadang yang lebih tinggi bagi mengelakkan risiko kanak-kanak terjatuh dari bangunan, sedia diteliti.

Jelas Timbalan Menteri Perumahan dan Kerajaan Tempatan, Datuk Seri Ismail Abd Muttalib, ia mungkin melibatkan kos tambahan namun wajar dibincangkan demi keselamatan jangka panjang.

Beliau berkata demikian selepas majlis menandatangani memorandum persefahaman (MoU) antara SW Corp dan Putrajaya Holdings Sdn Bhd di Putrajaya.

Pada 16 dan 17 November lalu, dua kanak-kanak maut dipercayai terjatuh dari kediaman mereka, masing-masing di kondominium di Jalan Ipoh dan Gombak.


Program pembasmian miskin tegar, fasa pertama dilaksana mulai Mac 2022

KUALA LUMPUR, 30 November - Fasa pertama Program Pembasmian Miskin Tegar, dijangka dilaksana mulai Mac tahun depan.

Menurut Menteri Jabatan Perdana Menteri (Ekonomi) - Datuk Seri Mustapa Mohamed, ia melibatkan 50 lokaliti miskin tegar di seluruh negara, yang akan dikenal pasti mulai Disember ini.

Pada Januari depan, program dan strategi akan dirangka berdasarkan keperluan mengikut kesesuaian lokaliti masing-masing.  Strategi dan program pembasmian kemiskinan tegar fasa pertama dijangka dibentang kepada Jemaah Menteri, pada Februari.  Ketika menjawab pertanyaan wakil Tanjong Malim - Chang Lih Kang; Datuk Seri Mustapa turut memaklumkan, pelaksanaan program menggunakan pendekatan 'keseluruhan negara' akan dipantau setiap tiga bulan sekali.

Ia bagi memastikan, langkah intervensi segera diambil jika pencapaiannya kurang memuaskan.


Trend kehadiran murid melebihi 85%

KUALA LUMPUR, 30 November - Berdasarkan rekod Kementerian Pendidikan, purata trend kehadiran murid ke sekolah bagi tempoh 3 Oktober hingga 29 November 2021 adalah melebihi 85%.

Menurut Menteri Kanan Pendidikan, Datuk Dr Radzi Md Jidin, ia menunjukkan, pembukaan semula sekolah secara umumnya diterima baik oleh ibu bapa dan murid.

Jelasnya, ia juga membolehkan guru mengenal pasti tahap penguasaan murid dan melaksanakan intervensi bersesuaian.

Tambahnya, ia juga melibatkan Murid Berkeperluan Khas (MBK), murid kelas Program Pendidikan Khas Integrasi (PPKI) dan murid prasekolah dengan jumlah keseluruhan 49,563 orang.

Bagi sekolah menengah pula, melibatkan murid kelas peperiksaan, MBK dan murid kelas PPKI dengan 84,497 murid.

Secara keseluruhan, bilangan sekolah yang sedang beroperasi adalah 10,060 buah sekolah, melibatkan 4,385,281 murid.

Datuk Dr Radzi menjawab pertanyaan ahli parlimen Kuala Krai, Abdul Latiff Abdul Rahman.


Tingkat kemahiran Mediator Komuniti, bantu selesaikan konflik masyarakat

KUALA LUMPUR, 30 November - Kementerian Perpaduan Negara (KPN) dalam perancangan untuk mempertingkatkan kemahiran Mediator Komuniti sehingga berjaya ke peringkat Kaunselor.

Ke arah itu, KPN bakal menjalin kerjasama dengan Universiti Islam Antarabangsa (UIA) dan beberapa buah institusi pengajian tinggi tempatan lain.

Ketika ini lebih 1,000 Mediator Komuniti berdaftar ditempatkan di lokasi yang memiliki Kawasan Rukun Tetangga (KRT) yang berperanan menyelesaikan konflik masyarakat.

Dalam perkembangan lain, mengenai KPI 100 hari kementeriannya, Datuk Halimah berkata, KPN berjaya mencapai sasaran ditetapkan malah lebih baik daripada disasarkan.

Tahun hadapan, KPN bakal melancarkan Pelan Tindakan Perpaduan Negara 2021-2030 dan melaksanakan KAMI@Pelan Perpaduan Keluarga Malaysia 2021-2025 yang dilancarkan Perdana Menteri baru-baru ini.

Pelan induk program perpaduan menggariskan 57 program bagi mencapai lima teras strategik antaranya memelihara sistem demokrasi Raja Berperlembagaan dan membentuk masyarakat yang menghargai perpaduan.


KPI 100 Hari, pencapaian KPWKM memuaskan

KUALA LUMPUR, 30 November - Pencapaian KPI 100 Hari Keluarga Malaysia, Kementerian Pembangunan Wanita, Keluarga dan Masyarakat (KPWKM) adalah memuaskan.

Demikian dizahirkan Menterinya Datuk Seri Rina Harun.

Meskipun begitu, segala usaha tidak akan berhenti kerana masih banyak kerja harus dilaksanakan terutama memperkasa wanita, kanak-kanak dan golongan orang kelainan upaya OKU.

KPWKM menggariskan lima inisiatif sebagai indeks pencapaian 100 hari dan kesemua inisiatif tersebut mencapai sasaran 100 peratus.

Ia termasuk program MyDaftar OKU, Toll Free Helpline FamilyCare@LPPKN, Skuad Wanita Anti Jenayah (Skuad Waja), Wanita Bangkit@KPWKM dan Pusat Sokongan Sosial Setempat (PSSS).


Lokasi perlu tambahan aset dikenal pasti, persediaan hadapi musim tengkujuh

MARAN, 30 November - Jabatan Bomba dan Penyelamat Malaysia (JBPM) sudah mengenalpasti lokasi yang memerlukan penambahan aset sebagai persediaan menghadapi musim tengkujuh kali ini.

Kerjasama rapat dengan pasukan bomba sukarela dan bomba komuniti juga dibuat bagi memantau perkembangan di kawasan berkenaan.

Timbalan Menteri Perumahan dan Kerajaan Tempatan, Datuk Seri Dr Ismail Abdul Muttalib berkata, latihan asas menyelamat membabitkan pasukan bomba sukarela juga sudah dilakukan.

Beliau ditemui pada Majlis Perasmian Penutup Latihan Amal Pengurusan Bencana Banjir Pelbagai Agensi (M-DEX) di Dataran Chenor, Maran, Pahang.  Sebanyak 11 jabatan dan agensi terbabit antaranya Polis Diraja Malaysia (PDRM), Angkatan Pertahanan Awam Malaysia (APM), Jabatan Sukarelawan Malaysia (RELA) dan Majlis Daerah Maran.


Harga Barang Naik: 57 Notis, 136 surat pemberitahuan dikeluarkan

IPOH, 30 November - Di Perak.

Sejumlah 57 Notis dan 136 surat dikeluarkan Kementerian Perdagangan Dalam Negeri dan Hal Ehwal Pengguna kepada peniaga barangan keperluan yang disyaki mencatut di negeri tersebut.

Pengarahnya, Saifullizan Kamarul Zaman dalam satu kenyataan memaklumkan, ke semua peniaga berkenaan diberikan notis Pengesanan Maklumat Barangan dan Surat Pemberitahuan Semakan Harga Barangan di bawah Akta Kawalan Harga dan Anti Pencatutan 2011.

Hasil pemeriksaan mendapati, barangan keperluan pengguna seperti sayur-sayuran, ayam dan telur menunjukkan peningkatan harga sejak beberapa minggu lalu.  Jelasnya, peningkatan harga barangan turut dipengaruhi faktor cuaca tidak menentu.  Dalam pada itu, Saifullizan menyarankan orang ramai untuk menggunakan aplikasi Price Catcher bagi menyemak harga barangan yang meliputi lebih 400 jenis barangan di pasaran.


Industri penternakan lembu hibrid di Perlis diusahakan golongan belia

KANGAR, 30 NOVEMBER - Kerajaan Negeri akan memberi keutamaan meningkatkan industri penternakan ruminan berskala kecil dan sederhana secara komersial di seluruh Perlis.

Salah satunya tumpuan industri penternakan lembu hibrid yang diusahakan golongan belia.

Menteri Besar, Datuk Seri Azlan Man memaklumkan, berdasarkan data pada tahun 2020, terdapat 759 penternak lembu hibrid di Perlis, dimana 204 darinya adalah penternak muda berumur 18 hingga 40 tahun.

Lembu hibrid yang diternak adalah hasil kacukan secara manian berhadas dari jenis Charolis, Limousine, Simmentel, Belgian blue, Angus, Blonde dan Pledmontere.

Ianya mempunyai saiz yang besar berbanding lembu biasa serta harganya mencecah antara RM5,000.00 ke RM10,000.00 bagi yang berumur 6 bulan ke atas, berbanding lembu biasa yang berharga RM3,000.00 hingga RM5,000.00 dan hanya dapat dijual selepas 1 ke 2 tahun.

Datuk Seri Azlan mengulas mengenai potensi ternakan lembu hibrid ini selepas melawat dan meninjau ke tiga pusat ternakan lembu hibrid di Kangar dan Padang Besar bersama Pengarah Jabatan Veteriner Negeri Perlis, Dr Adam Kwan.

Ketiga-tiga pusat ternakan itu terletak di Kampung Bukit Kedak yang menempatkan 33 ekor lembu hibrid; pusat ternakan di Kampung Bilal Udoh, Beseri dengan 15 ekor lembu hibrid dan pusat ternakan Kampung Sempering Ulu, Sena juga dengan 15 ekor lembu hibrid.


Keganasan rumah tangga hampir 5,000 kes di Selangor sejak 2018

SHAH ALAM, 30 November - Kes keganasan rumah tangga di Selangor menunjukkan peningkatan dalam tempoh bermula 2018 sehingga Oktober 2021.

Dalam tempoh berkenaan, hampir 5,000 kes direkodkan di negeri itu.

Bagi mengurangkan kes keganasan rumah tangga, Talian Selamat diperkenal pada 1 November lalu untuk masyarakat membuat aduan.


Kes pertama COVID-19 VTL Malaysia-Singapura dikesan, PKD JB jalankan siasatan

SETIA ALAM, 29 November - Satu kes positif COVID-19 dikesan di pintu masuk Malaysia pada hari pertama Perjalanan Lengkap Vaksin (VTL) antara Malaysia dan Singapura.

Menteri Kesihatan, Khairy Jamaluddin berkata kes dikesan dari ujian RTK-Antigen ketika ujian saringan semasa ketibaan di pintu masuk antarabangsa Tambak Johor.

Kes tersebut sedang disemak menerusi ujian selanjutnya untuk pengesahan.

Penilaian risiko juga sedang dilakukan pejabat kesihatan Johor Bahru terhadap kesemua penumpang bas yang bersama individu yang dikesan positif tersebut.

Beliau menyatakannya pada Majlis Apresiasi Petugas Barisan Hadapan COVID-19 KKM di Institut Kesihatan Negara (NIH), Setia Alam, Selangor.


Istiadat Pengurniaan Darjah Kepahlawanan ATM 2021, YDP Agong kurnia 210 pingat kepada Angkatan Tentera

KUALA LUMPUR, 29 November - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan darjah Panglima Gagah Angkatan Tentera (PGAT) kepada Panglima Tentera Darat, Jeneral Tan Sri Zamrose Mohd Zain.

Istiadat pengurniaan darjah Kepahlawanan Angkatan Tentera Malaysia (ATM) 2021 menyaksikan Jeneral Tan Sri Zamrose Mohd Zain mendahului senarai 210 penerima pingat.

Turut berangkat mengiringi Seri Paduka yang juga Pemerintah tertinggi ATM ke istiadat pengurniaan darjah itu ialah Raja Permaisuri Agong Tunku Hajah Azizah Aminah Maimunah Iskandariah.

Seri Paduka turut berkenan mengurniakan darjah PGAT kepada Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jeneral Tan Sri Ackbal Abdul Samad.

Baginda turut berkenan mengurniakan darjah Panglima Setia Angkatan Tentera (PSAT) kepada 31 penerima, Pahlawan Angkatan Tentera (PAT) 56 penerima, Kesatria Angkatan Tentera (KAT) 67 penerima dan Bentara Angkatan Tentera (BAT) 53 penerima.

Istiadat dilaksanakan dengan pematuhan ketat prosedur operasi standard (SOP) bagi aktiviti dan protokol penganjuran sesuatu majlis rasmi bagi mengekang penularan COVID-19.